text:
Vigilansia ku kámara na trabou por yuda prevení ladronisia i daño na propiedat. Tambe un doño di trabou por usa kámara pa protekshon di su trahadónan i su posibel klientenan. Sinembargo, un doño di trabou tin ku kumpli ku sierto kondishon promé ku e tin mag di pone kámara, pasobra nan ta un violashon serio di e trahadónan su privasidat. Kámara skondí ta permití solamente den kaso sumamente eksepshonal.
Bo doño di trabou tin mag di pone kámara solamente si e tin un asina yamá interes hustifiká i si e vigilansia ku kámara ta nesesario pa sirbi e interes ei.
Interes hustifiká
Un interes hustifiká di bo doño di trabou por ta: protekshon di su propiedat. Protekshon di bo mes i di e klientenan tambe por ta un interes ku ta hustifiká vigilansia ku kámara. Bo doño di trabou no tin mag di usa kámara ku e meta di evaluá abo komo trahadó. Esei lo ta un violashon muchu grave di bo privasidat.
Nesesidat di vigilansia ku kámara
Vigilansia ku kámara mester ta nesesario. Esei ke men ku bo doño di trabou no por logra e meta, por ehèmpel kombatimentu di froude, di otro manera. Promé, bo doño di trabou tin ku determiná si no tin otro medio ku por usa na lugá di vigilansia ku kámara i ku lo tin un efekto ménos drástiko riba bo privasidat. Ademas, vigilansia ku kámara no por ta medio riba su so; e mester ta parti di un pakete total di medida.
Evaluashon di privasidat
Si bo doño di trabou tin un interes hustifiká i vigilansia ku kámara ta nesesario, ainda e tin ku hasi un evaluashon di privasidat promé ku e por kuminsá usa vigilansia ku kámara. Esei ta nifiká ku bo doño di trabou tin ku pisa bo interes – i derechonan kontra su propio interes.
Deber di notifikashon di vigilansia ku kámara
Bo doño di trabou tin ku sòru pa abo i e posibel klientenan sa ku tin kámara. Por ehèmpel e por pone bòrchi ku ta bisa esei. Si bo doño di trabou no hasié, esei por ta kastigabel.
Uso di imágen pa otro meta ta prohibí
Si bo doño di trabou usa kámara di vigilansia pa protekshon di trahadó i/òf propiedat, e no tin mag di usa e imágennan pa eksigí bo kuenta ni pa evaluá bo funshonamentu. En prinsipio, bo doño di trabou tin mag di usa e imágennan solamente pa e meta pa kua a produsí na.
Nò, normalmente esei no tin mag. Pero si tin hopi ladronisia òf froude den boso organisashon, bou di sierto kondishon bo doño di trabou tin mag di usa kámara skondí (vigilansia sekreto ku kámara).
Kondishon pa kámara skondí
Bo doño di trabou tin mag di usa un kámara skondí solamente si e ta kumpli ku e siguiente kondishonnant:
Filmashon pa usa den training ta prohibí
Bo doño di trabou no tin mag di filma bo den sekreto pa usa e material ei den training. Mystery shopping ku kámara skondí, por ehèmpel, ta prohibí. Bo doño di trabou tin mag di usa un kámara skondí solamente pa investigá kos manera ladronisia òf froude. I asta den kaso asina, mester usa esei solamente komo último rekurso. Pa tur otro meta, por ehèmpel pa training, kámara skondí ta un medida muchu drástiko.
Bo doño di trabou no tin mag di filma bo den sekreto ni si e pidi bo outorisashon promé. Komo empleado, sin duda, lo bo sinti bo preshoná pa duna bo doño di trabou outorisashon, asta si bo no ke pa e filma bo. Den un kaso asina, bo outorisashon no ta boluntario i p’esei e no ta bálido.
Vigilansia sekreto di empleado
Uso di kámara skondí ta kai bou di vigilansia sekreto di empleado i esei ta algu ku tin mag pero bou di sierto kondishon. Lo bo lesa mas riba e tópiko akí bou di Vigilansia di empleado.


c: text/html

text:
Philipsburg – Dutch Caribbean Nature Alliance (DCNA) ku Beneath the Waves (BTW) a lansa Caribbean Shark Coalition (CSC) (Koalishon Karibense di Tribon), un plataforma inovativo nobo, pa trese stakeholdernan, investigadónan, gobièrnunan i dunadó di fondonan huntu pa kolaborá ku otro di manera mas mihó i pa ampliá e impakto di siensia i di maneho den hinter e region di Karibe Amplio.
Den e koalishon tin representashon di 45 miembro nobo di NGO, gobièrnu, i empresa lokal di 24 pais, ku formalmente a bira miembro di CSC pa krea kapasidat den seno di investigashon, maneho i esfuerso di edukashon pa e espesienan menasá akí den e region.
E region di Karibe ta hunga un papel importante den oumentu di e meta global di protekshon di 30% di oséanonan di mundu na 2030. Bou di e vishon akí, CSC tin tres meta primario marká, ku mester alkansá pa medio di trabou di kolaborashon i proyektonan di miembronan di CSC. Na di promé lugá, CSC lo promové kolaborashon den investigashon di tribon ku chuchu, maneho, i krea kapasidat pa konservashon bou di stakeholdernan, i proveé oportunidat pa traspaso di konosementu i síntesis di dato. CSC ta bai trata tambe di eksplorá formanan pa logra protekshon ku ta krusa frontera di manera ku ta salbaguardiá salubridat pa temporada largu di e populashon di tribon ku chuchu di un manera mihó. Finalmente, CSC tin komo meta promové un futuro duradero pa e espesienan akí i e komunidatnan di hende ku ta dependé di nan, dor di krea kompromiso entre empresanan, stakeholdernan i korporashon privánan lokal.
“Esaki ta un momentu históriko pa esfuersonan di konservashon di bida marino den Karibe,” Tadzio Bervoets, Direktor di DNCA i un miembro di e tim fundadó na CSC ta bisa. “Nos a propagá protekshon di bida marino den e awanan akí, komo ku nos ta na altura ku e yagdónan akí ku ta na tòp di e kadena nutritivo ta trese konekshon entre ekosistemanan, refnan, peska i nutrientenan den Zonanan Ekonómiko Eksklusivo. CSC lo yuda nos pa haña i atendé ku e burakunan importante den konosementu di tribon ku chuchu den region i pa sostené proyektonan di investigashon den kuadro di kolaborashon.”
Dr. Austin Gallagher, Sientífiko Mayó di Beneath the Waves, ta kompartí, “Den kurso di añanan nos a konosé asina tantu stakeholder di tur parti di e region ku ta ekspresá nan interes den haña embolbimentu den investigashon òf edukashon básiko tokante tribon, pero e falta di rekurso òf ekspertisio tékniko òf operashonal tabata limitá nan di tuma akshon.
E ta agregá, “Nos ta spera ku e Koalishon por tin un papel den kreashon di e entidat amistoso, abierto, i ku ta duna sosten manera e bosnan akí tabata buskando.”
E miembronan di CSC ta representá un kolekshon di ekspertonan for di seno di NGOnan, komunidatnan lokal, organisashonnan intergubernamental i gobièrnunan, akademianan i institutonan di maneho, ku empresanan lokal ku ta traha huntu pa promové e estudio i konservashon di tribon ku chuchu, ku ta haña den e awanan di Karibe Amplio. CSC lo bini ku training ku ta krusa disiplina, investigashonnan den hinter e region, i lo fasilitá fondo na proyektonan di miembronan di CSC. CSC lo representá e interesnan i metanan di su miembronan i mas amplio di espesienan di tribon ku chuchu di Karibe na Nashonnan Uní (UNEP-CEP i e Sentro Regional di Aktividat pa Protokòlnan di SPAW di e Konvenshon di Cartagena), IUCN-Caribbean, CITES, CMS, CBD, i demas reunionnan internashonal.
Pa mas informashon bishitá www.caribbeansharks.co
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá

robotstxt: allowed

filter: keep


text:
Willemstad- E aerolínea Dominikano nobo RedAir ta preparando pa lanta buelo den masoménos 2 luna di tempu. Awe a ehekutá otro buelo di prueba entre Republika Dominicana i Kòrsou.
Segun AworBonaire por a komprondé di un representante di e aerolínea, e buelonan aki ta formando parti di e rekesitonan pa resibí nan Air Operator Certificate (AOC) di autoridatnan aero Dominikano.
Kompetensia
Si RedAir kuminsá ku buelonan entre Santo Domingo i Kòrsou lo tin 4 aerolínea ku ta bulando entre e 2 pais. JetAir Caribbean, AirCentury i Sky Aviation ta ehekutando buelonan regular kaba entre e dos distinashon aki. Ku esaki tin ya mas kompetensia riba e ruta ku den temporada di gloria di InselAir.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Dimes cu cos ta frega awor ta perjudica negoshinan cu mas castigo
Diabierna anochi hopi ta e negoshinan cu a ser castiga pa un mal entendimiento cu e halamento di e orario di toque de queda unda cu prome ora a bini cu e toque de queda 9’or a permiti negoshinan bay te 8’or, despues a hala e toque de queda pa 10’or y a permiti negoshinan bay te 9’or. Por ultimo diahuebs a hala e toque de queda pa 11’or y tur hende a kere cu e negoshinan por y nan a bay te 10’or sin ningun problema. Pero awor diabierna cu ta weekend y hendenan tin costumber e.o. sali of pasa cumpra cuminda un poco mas laat a manda polisnan bay parti boet. Nan por a tene mas comprencion pa e temporada dificil aki y djies pasa bisanan cu nan mester ta sera 9’or enbes di castiga nan cu un boet. Gobierno si mag kibra tur regla y hasta coba den cartera di ambtenaarnan pero nan mes no a tene consideracion pa nan mesun falta di NO INFORMA DEBIDAMENTE e comerciantenan aki cu ta pasa duro y no por coba saca placa for di e pueblo manera ladron cu gobierno si a haci.


text:
CNN ta retirá komentarista ku a duna Hillary Clinton informashon.
E kadena di televishon CNN a distansiá su mes for di e komentarista Donna Brazile, despues ku a sali na kla ku Brazile a pasa informashon tokante preguntanan di debate, pa Hillary Clinton. Djaluna CNN a bisa ofisialmente ku na a kòrta e relashon ku Brazile, despues ku a Wikileaks a públiká loke a pasa tras di kòrtina. “Nos tin hopi problema ku e hecho ku el a duna e tim di kampaña di Clinton informashon, mientras ku e tabata komentarista pa CNN,” asina bosero di CNN, Lauren Pratapas a bisa den un promé reakshon. Den pasado Wikileaks a revelá kaba ku Brazile tabatin kontakto ku John Podesta ku ta lider di kampaña pa e kandidato demokratá. “Sa sosodé ku mi ta haña e preguntanan adelantá.” Asina Brazile a bisa Podesta na mart. I a añadí, “lo mi manda algun mas”. CNN a bisa ku nan no tabata na altura i nunka nan no a duna Brazile informashon tokante preguntanan, lista di invitado òf otro informashon adishonal relashoná ku e debatenan ku CNN a spònser. Brazile ta komentarista pa e kadena di televishon ABC tambe, ku no a duna niun komentario tokante e kaso. Djaluna Donna Brazile a “tweet” : “Danki CNN. Ta un honor pa ta un stratego demokrátiko i komentarista pa e kanal. Eksito na tur mi koleganan”. CNN a bisa ku despues di elekshon na lo resumí kontakto ku Brazile.


text:
ORANJESTAD – Durante e evento di campaña di lider di partido AVP cu a tuma luga diadomingo ultimo, un di e oradornan tabata colega y amigo Benny Sevinger. E politico a comparti cu e sala yen di Marriott Ballroom algun anecdota for di tempo cu el a conoce y cuminsa traha cu Mike Eman, un 16 aña pasa. Sevinger a haci esey pa ilustra su punto cu un lider berdadero ta cuminsa traha den humildad y ta laga su exitonan papia pa nan mes.
“Tur loke e oradornan prome cu mi a describi, esey ta Mike. Mi sinti’e, mi a bib’e. E ta un lider cu ta dialoga, cu ta papia cu hende, cu ta combence hende cu ta hunto nos ta bay padilanti. No un lider cu simpelmente tey pa yama su mes lider of pa enrikece su mes pero un lider cu ta inspira; cu ta para hunto cu comuidad y ta sinti su dolor,” Sevinger a expresa.
Despues di a perde eleccion na 2001, Sevinger ta corda con Eman a invit’e pa come y hunto nan a sinta na mesa. Aki e lider di AVP a coy un lista y a bis’e: “Esaki nos ta bay haci. Nos ta bay den pueblo, nos ta bay scucha y pensa pa trece cambio.” Sevinger ta corda cu tabata un lista largo, di metanan manera lanta fundacion Digna Lacle Herrera pa forma e politico di futuro y un ‘think tank’ cu awe ta Fundacion Mito Croes. Tambe e lista tabata inclui actividadnan manera Limin’ Green, Concierto di Speranza, pa yama bek Partijraad, yama Comision Chikito, bay den barionan y hopi mas.
Sevinger a conta con el a skirbi y skirbi y na final a bisa Eman: “Mike b’a ripara cu ta nos dos so ta sinta na e mesa aki. Nos tin un caminda largo pa bay,” na loke publico a reacciona cu humor. Su tras e politico #2 riba lista a bisa cu ta hustamente e conviccion y amor aki a sirbi Eman pa traha y inspira otronan pa traha pa e partido y, mas importante, pa su pais. “Awe no ta nos dos ta sinta, ta miles ta sinta cu bo akinan pa hiba e pais aki na un ‘next level,’” Sevinger a afirma.
For di e tempo ey caba, den oposicion Sevinger a wak Eman forma su ekipo y su plan. Na 2009 nos lider a lanta y a bisa e comunidad: “No perde speranza, mi tey. Mi ekipo ta cla, nos ta cla pa trece e cambio, nos ta cla pa cana cu e cambio aki y trece felicidad den tur hogar.” Comunidad a reacciona dunando e un mandato amplio cu 12 asiento. Pa ora a drenta Gobierno, no mester bay studia ni pensa nada, tur cos tabata prepara, tabata sa precies kico mester haci pa yuda nos pais afronta e retonan. E tabata un cambio cu a cuminsa di dia #1, na opinion di Sevinger.
Sevinger a splica cu ora bo ta drenta gobierno y bo ta haya un situacion asina scur, bo ta puntra bo mes: “Con mi ta bay cuminsa cana, unda mi ta bay cana,” y Eman cu AVP tabatin dos escogencia: Por a bisa pueblo cu a haya un situacion deplorabel y mester tuma medida; of por bisa e pueblo cu a haya un caha bashi, pero cu e tiki sen ey ta bay traha. Esey ta loke a haci tambe, a lora manga di camisa pa hiba e pais y sak’e dilanti. Tur dia sin drumi y sin sosega Mike a traha pa e pueblo. Manera e mes ta bisa: “Pueblo y pais na prome luga; pueblo y pais ta esun cu nos tin cu sirbi” y esey ta loke el a bin ta haci den ocho aña.
“Awe nos ta bin hunto pa nos bisa nos ruman…nos lider cu: Nos ta cu bo Mike; nos tey para bandi bo! For di skina di San Nicolas te na Noord, di Playa te Santa Cruz; bo hendenan ta akinan, bo hendenan ta cu bo,” asina Sevinger a finalisa su discurso, bisando ademas cu: “Awe nan a bin para firme cu nan bandera y cu un conviccion: Di aki nos ta sali y nos ta marcha cu bo amigo Mike paso dia 22 di september nos ta para cubo pa cuater aña mas.”


text:
A aplasá findishi Art for the Roses pa
18 di mart 2023 na Landhuis Bloemhof
WILLEMSTAD – Pa diverso motibu i den bon konsulta ku esnan envolví, fundashon Ride for the Roses a disidí pa hala e fecha di e findishi di arte Art for the Roses, planiá pa djasabra awor, pa mart otro aña. Ya komo Ride su meta final ta pa rekoudá mas tantu fondo posibel pa kuido di pashènt di kanser na Kòrsou, i tambe ku aprobashon di spònser prinsipal Orco Bank, a skohe pa wanta un ratu ku e proyekto aki. “E tabata un desishon pisá, mas ainda pasobra asina tantu hende a dediká 100% pa esaki, pero tòg nos mester a skohe pa e paso aki”, segun presidente Robbin Martina di Ride.
Un luna largu 36 obra di arte di artistanan lokal ta kologá den Landhuis Bloemhof. Despues di djasabra awor ta kanselá e eksposishon aki, pero por sigui wak e obranan den e katalòg digital riba e website renová di Ride for the Roses (ridefortheroses.net). De paso, online por sigui bider riba e obranan di arte, tantu lokalmente komo for di eksterior.
Proseso di findishi
Ultimo luna e organisashon a enfrentá diferente kontratempu. Un kombinashon di faktor a hunga un ròl pa tuma e desishon aki. Por ehèmpel, un programa kuidadosamente hinká den otro di parti di Landhuis Bloemhof, restorant Number Ten i Katedral di Sumpiña pa antisipá e fundishi, elementonan di dje kada be dinobo a konfrontá problema ku mester a posponé un ke otro. Tambe pa motibu di e molèster di awa rondó di Landhuis Bloemhof a pensa pa e findishi tuma lugá den e lanthùis, loke no ta e solushon ideal pa un proseso eksitoso di findishi. Pa kolmo, e siman aki un di e ‘auction masters’ a bira malu i a hañ’é ta retirá, i komo riba un término asina kòrtiku no tabatin un remplasante adekuá kla mesora, a disidí na interes di e propósito di Ride i tambe di e artistanan ku ta partisipá pa tuma e desishon aki, ni maske kon ferfelu e por ta.
Tur hende i kompania ku tin karchi pa e evento di djasabra awor por konta ku nan karchinan ta keda válido pa e findishi na mart; si nan ke nan por haña nan sèn bèk tambe. Por manda mail pa info@ridefortheroses.net.
Despues di Ride i karnaval
E tempu benidero e fundashon lo tin su mannan yen na organisashon – despues di 2 aña ku e pandemia di corona a impedí esei – di e siguiente edishon di Ride, Walk i Swim for the Roses ku ta planiá pa tuma lugá djadumingu dia 5 di febrüari. Ora esaki i karnaval ta tras di lomba, lo realisá e findishi masha spesial aki den trankilidat i ku sirkunstansia mas favorabel.
Posponé no ta meskos ku kanselá
Landhuis Bloemhof ta laga sa ku e tampoko no ta tira sèrbètè den rin apesar di kontratempu. “Tin be bo mester dobla pareu ku bientu manera bambú ta hasi. I despues normalmente ta lanta bèk. Loke ta sosodé únikamente ta ku ta hala e fecha pa otro aña”, segun Manager Elodie Heloise. E katalòg online pa bider ta sigui normalmente aktivo i regularmente lo aktualisá esaki. Hende por sigui hasi nan oferta atraves di mail. Por haña e katalòg online di Art for the Roses riba website di Landhuis Bloemhof i riba esun di Ride for the Roses.
“Anto e Night for the Roses, ku mester a posponé na dos okashon, ta sigui dia 13 di yanüari. E partisipante i músikonan ta keda mes enkantá. Ke men, nos ta sigui normalmente.”
Hende ku a kumpra karchi kaba pa e konsierto ku a kanselá i pa e Night for the Roses tin tres opshon: nan por warda nan karchi i usa esaki pa dia 13 di yanüari awor, nan por haña nan plaka bèk na Landhuis Bloemhof òf nan por skohe pa laga esaki komo donashon pa Ride for the Roses.
Mas informashon atraves di www.bloemhof.cw, info@bloemhof.cw.


text:
The Bottom, Saba- Na Saba gobièrnu ta bai inisiá un kampaña pa tira tur kabritu ku ta kana lòs den mondi i ku apartentemente no tin doño.
E medida, ku tin bastante tempu den preparashon, a trese hopi diskushon na e isla entre esnan ku ta pro e medida i esnan ku ta kontra.
Resientemente, durante su bishita na Saba, sekretario di estado Raymong Knops, a haña un presentashon tokante detayenan di e programa, ku ta wòrdu liderá dor di e eksperto lokal Justin Simmons.
“Kabritu ta un animal masha ‘cute’, pero tin muchu di nan ta kana rònt den mondi. Kanamentu di e animalnan aki den mondi ta kousa destrukshon i no ta aportá na un krio di bestia responsabel”, asina Knops a bisa.
St. Eustatius
Na St. Eustatius tambe tin diskushonnan andando tokante e problemátika di animal ku ta kana lòs. Na St. Eustatius e problema ta pió den sentido ku no ta traha solamente di kabritu, pero tambe di baka.
Na St. Eustatius gobièrno te asina leu ta dunando insentivo pa doñonan di animal mes sera nan animal den nan kunuku, pero den futuro serkano tambe tin plan pa bai tira esnan ku ta kana lòs.


text:
…di dos luna konsekutivo den aña 2022
WILLEMSTAD- 14 di mart 2022 – Ofisina di Turismo di Kòrsou (CTB) ta raportá un kantidat di 35.451 turista di estadia pa luna di febrüari. Di e 35.451 turistanan risibí, un total di 69% a bini for di Europa, 17% a bini for di Nort Amérika, 8% for di Sur Amérika, 3% for di Karibe i 2% for di sobrá paisnan di mundu. Pa dia, un kantidat di 1.266 turista di estadia a keda registrá. Huntu e turistanan risibí na luna di febrüari a keda un total di 357.327 anochi riba Kòrsou.
For di Hulanda nos a risibí 21.624 turista, kual ta 25% mas ku na luna di febrüari 2019 esta promé ku pandemia. For di Alemania, 849 bishitante a keda risibí miéntras for di Bèlgika 736 bishitante a keda risibí. Di e turistanan europeo aki, 58% a keda den un ‘resort hotel’ (esta hotèl grandi, chikí i bùngalo) na luna di febrüari.
For di Estádos Unídos un kantidat di 5.492 turista a keda risibí na luna di febrüari. Pa loke ta trata Canada, e total di turista risibí tabata 593. Esaki ta nifiká ku nos a risibí un total di 6.085 turista for di Nort Amérika. Di e turistanan prosedente di Nort Amérika 69% a keda den un ‘resort hotel’.
For di region di Sur Amérika un total di 2.980 turista a keda risibí. Di e turistanan aki un total di 1.168 esta 39% ta prosedente di Colombia. Miéntras 591 esta 20% a bishitá nos for di Brazil. Un total di 54% di tur e bishitantenan prosedente di Sur Amérika a keda den un ‘resort hotel’. For di region Karibe, Kòrsou a risibí 1.194 turista di estadia na febrüari, primordialmente for di e paisnan di Karibe Hulandes.
Na luna di febrüari un total di 40 barku krusero a bishitá nos pais ku un total di 43.601 turista krusero.
E kantidat di turista di estadia registrá na febrüari tabata mas ku na luna di yanüari partikularmente for di Estádos Unídos. E progreso pa yega bèk na e nivel di prestashon promé ku pandemia ta kanando den bon direkshon. Tur e esfuersonan ku ta keda hasí pa registrá un prestashon positivo di e sifranan di turismo ta un kolaborashon entre stakeholders lokal huntu ku nos partnernan internashonal. CTB ta antisipá ku e lunanan benidero lo ta muchu mas positivo mirando ku awor no mester hasi tèst di Covid mas ora ta biaha pa Kòrsou.


text: Minister di Husticia y Asuntonan Social Sr. Rocco Tjon tabata presente ora cu director di AZV Sr. Edwin Jacobs y director di Bureau Rampenbestrijding Aruba (BRA) Sr. Rino Hermans a firma e convenio pa asina trabaonan pa atende cu e lista di espera pa cu salud mental por inicia. AZV a pone e fondonan disponibel y BRA lo percura pa e administracion. Di e forma aki ta emplea e profesionalnan necesario manera psicologonan pa bay atende cu e lista di espera. Un momento hopi importante, mirando cu hopi biaha a toca e tema di e problematica di e lista di espera, ora ta papia di salud mental.


text:
E competencia di Miss Aruba Online, loke ‘followers’ lo mira, ta for di awe 26 di maart te cu 25 di april, 2021, dia cu lo anuncia e ganadornan. E diferencia ta cu e aña aki, e organisacion a haya e candidatanan mas trempan, mirando cu por a prepara pa e eleccion di e aña aki. Ta despues ora cu Lockdown a cuminsa aña pasa, e idea a nace pa organisa Miss Aruba Online. E criteria pa por competi pa Miss Aruba Online a keda mescos, cu excepcion di e edad maximo cu a bira 28 aña pa por competi. Tin algun reto cu a keda mescos y tin algun reto nobo. Pero en total 10 reto ta conta pa puntuacion final. E aña aki e huradonan lo duna 2 puntuacion na cada reto: 1. Presentacion di participante, 2. Creatividad
Un cambio cu a surgi tambe, cu ta for di control di e organisadornan ta, cu for di 15 candidata awor a bay pa 12 candidata. Ademas mirando e medidanan cu a wordo anuncia awe door di gobierno, posiblemente mester pospone e anochi final of e ta bira mescos cu aña pasa, cu e dia di resultado ta keda online, pero e anochi di coronacion ta cambia, esey por ta tambe un opcion, segun e fundador y organisador di Miss Aruba Online, Hendrik ‘Endy’ Croes, cu a sigui bisa: “Nos mester keda pendiente di tur e medidanan cu gobierna ta implementa . E bon ta cu e aña aki e candidatanan a haya hopi mas tempo pa prepara, dus nan por a haci nan retonan prome cu cualkier medida, esey ta duna nan mas espacio compara cu aña pasa, cu e candidatanan mester a haci tur cos mientras tin ‘shelter in place’ y ‘total lockdown’. Por mira materialnan tiki diferente compara cu aña pasa, cu tabata mas limita. Dus nos espectativanan ta halto”.
E fechanan di e challenges ta como lo siguiente:
Dia 20 di april ta finalisa e parti votacion y final di Miss Aruba Online 2021 ta ser anuncia dia 25 di april riba e pagina oficial di MAO riba Instagram y Facebook. E parti votacion lo ta unicamente riba e pagina di Miss Aruba Online riba Instagram.


text:
Gibi Doran a hañé den situashon fèrfelu ku dos prima.
Den oranan di djasabra anochi polis mester a duna asistensia na Hotel Acoya na Vredenberg, debí na un plitu ku a surgi entre pareha. Un dama lo mester a presentá na e hotel pa atendé ku su pareha, ku na e momentu ei tabata na e hotel ku un otro dama. Informenan èkstraofisial di indiká ku ta trata di e konosído musiko i resiente polítiko, Gilbert “Gibi” Doran ku a hañé involví den e situashon fèrfelu. Den un reakshon di e propio Gibi Doran riba retnan sosial el a splika ku kontralí na rumornan ku lo a kibra su outo, esaki no tabata e kaso. Ademas el a splika tambe ku e no a kore bai, pero el a karga ku e konsekuensianan ora su pareha a bati’é na e sitio.
Polis mester a atendé ku e situashon ku a surgi entre e dos primanan, debí ku un di e damanan a sera su mes den kamber di e hotel, pa evitá un konfrontashon ku su prima ku ta pareha di musiko/polítiko. El a pidi seguridat di e hotel pa yama polis pa atendé e kaso. Reakshon di Gibi Doran riba retnan sosial :


text:
Dos partido a kanta viktoria den elekshon na Masedonia.
Den e resultadonan preliminar di e elekshon parlamentario na Masedonia, no a logra saka un ganadó definitivo ainda. Tantu e partido sosial demokrat komo partido sentro derechista ta eksigí e viktoria. E partido di èks promé minister Nikola Gruevski a tuma liderato, pero debí na 38 porshento pa VMRO-DPMNE kontra 36 porshento pa e sosial demokratnan SDSM di e lider di oposishon, Zoran Zaev, ainda no por indiká un ganadó apsoluto. Te den oranan di mardugá mardugá tabatin 85 porshento di votonan kontá.
E elekshon adelantá a keda posponé dos biaha kaba. E ta konsiderá e elekshon di mas importante den e último binti añanan. A tene elekshon bou di preshon fuerte di Merka i Union Europeo pa pone un fin na e krísis polítiko ku tin e pais paralisá, den e estado republikano, anterior Yugoslavia. Gruevski, mester a baha e aña aki, debí na di preshon di protestanan i un skandal pa skuchamentu di kòmbersashon skondí di su opositornan. E protestanan a keda alimentá dor di Zaev, ku a publiká dokumentonan tokante diferente kolaboradó i periodistanan di kuá tabata skucha nan kòmbersashonnan den skondí. Masedonia ta hunga un papel importante den e maneho di refugiadonan europeo. Gruevski ta responsabel pa e porta ku tin na frontera pa wanta refugiadonan afó. Si e gana elekshon, e porta ta keda ei. Zaevs su ponensia tokante maneho di refugiado ta mas tolerante i suave. Su prioridat ta pa Masedonia por drenta den Union Europeo.


text:
ORANJESTAD, Aruba – Crown Aruba ta feliz di por regala premionan den nan campaña di “Happy Monday”cu a resulta un exito total riba rednan social. E campaña “Happy Monday” ta encera un rifa di Afl.250 riba Instagram. Un di e personanan cu a “Like & Comment” riba e publicacion aki tabata Jose Perez, cu mesora tambe a gana e premio di Afl. 250 cash.
Mescos cu Jose Perez, abo tambe lo por bira un di e feliz ganadonan di e campañanan di Crown Aruba ariba Social Media. Ta invita henter comunidad pa sigui participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Diahuebs 27 di October 2022 Partido AVP a brinda asistencia pa cu yenamento di formulario di Impuesto na e comunidad di San Nicolas na YMCA. For di 7or te cu laat anochi e team di voluntario di Partido presente na YMCA SAN NICOLAAS a asisiti e comunidad di San Nicolas cu yenamento di e formulario di impuesto 2021(Inkomestenbelasting).
Lider di Partido mr. Mike Eman tabata presente atendiendo y scuchando Pueblo di San Nicolas na YMCA hunto cu coleganan y voluntarionan Mike de Meza, Mervin Wyatt Ras, Dennerich Kelly, rumannan Wendrick y Wendert Cicilia y Frits de Palm. Lo tin algun anochi mas di asistencia cu papelanan di Belasting. Eman a gradici e colaboradornan y pueblo di San Nicolas pa e confianza.
Desde e luna di September Partido AVP a inicia cu anochinan di asistencia pa cu yenamento di e formulario di Impuesto na Cas di Partido Playa. For di tur skina di Aruba ciudadanonan a asisti na Cas di Partido pa asina ricibi ayudo cu nan formulario di e equipo di expertonan voluntario. Centenares di ciudadano a bini Cas di Partido playa pa ricibi asistencia e ultimo simannan tras di lomba y centenares di formulario di impuesto a wordo yena. Partido AVP ta contento cu e reaccion di nos comunidad y ta intenta pa mehora e servicio cada aña pa asina por sigui asisti nos ciudadanonan.
Diahuebs awor, 3 di November 2022 Partido AVP lo sigui brinda asistencia pa cu yenamento di formulario di Impuesto atrobe na Cas di Partido, Playa.
E documentonan necesario cu lo mester trece ta resumen di entradanan pa aña 2021 (Loonopgaaf), Carta nan di interes di hypotheek (APFA,FCCA OF BANCO), carta di interes di prestamo personal (BANCO, ISLAND FINANCE OF TOTAAL FINANCE),recibo of comprobante di gastonan extaoridanrio y adicional (CUIDO MEDICO,ESTUDIO y GASTONAN IRREGULAR) effectua den e aña 2021.
E ultimo fecha pa entrega e formulario na departamento di impuesto ta 3 di Decemeber. Partido AVP ta hasi un invitacion cordial na tur nos ciudadanonan cu ainda tin necesidad di ayudo, pa asisti Diahuebs 3 di Novembert pa 7or di anochi na Cas di Partido.


text:
Re-integracion
Pakico re-integracion?
E meta di re-integracion ta pa reduci e periodo di absentismo largo di ausencia na trabao pa motibo di un malesa of accident na trabao. E beneficionan ta grandi pa e empleado y e doño di trabao:
- Un empleado cual ta bay traha bek na su trabao den un forma adapta ta recupera mas lihe. E trabao ta causa cu e persona cu ta AO ta sali for di e regimen cu e ta incapacita pa traha y asina ta drenta bek den e rol di empleado. E empleado cu ta traha ta sinti su mes balora pa su trabao y e no ta sufri perdida di entrada.
- E doño di trabao no tin nodo di paga otro empleado overtime pa haci trabao di e empleado incapacita pa traha, of busca un otro empleado temporal. Tambe su empleado cu tin experencia y cual ta confiabel ta bek na trabao dentro un temporada mas cortico.
Trayecto di re-integracion
Prome cu un empleado por bay traha bek e doño di trabao y SVb ta evalua si por adapta e trabao of si e empelado por haci un otro trabao. Despues di un evaluacion positivo, e empleado ta drenta un trayecto di re-integracion. E trayecto aki ta core te ora cu e empleado por ehecuta su mesun trabao bek, of te ora cu e trabao adapta of e otro trabao bira su trabao nobo.
Resultado di re-integracion
E resultado di re-integracion semper ta uno positivo. SVb ta saca un persona for di AO y ta logra pa e ta productivo bek sea den e mesun trabao of den un trabao cu ta wordo adapta temporario of permanente. Pa e compania tambe esaki ta reduci gastonan relaciona cu AO y tambe ta evita cu mester buska otro empleado temporal cual ta costoso.
Proceso di re-integracion
SVb ta haci peticion por medio di un carta na e doño di trabao pa adapta e trabao of pa pone e empleado den un trabao temporario cu ta adecua pa su persona. Na e momento cu a logra reintegra un persona SVb ta keda evalua con esaki ta bay, tanto cu e empleado mes como cu e doño di trabao. Esaki ta tuma luga te ora por clausura e re-integracion den un acuerdo cu e doño di trabao of te ora e persona ta apto pa ehecuta su propio trabaou.
Re-integracion hunto cu Departamento Progreso Laboral
SVb tin bon contact cu Departamento Progreso Laboral. For di SVb DPL ta ricibi conseho na momento cu un compania kier kita un empleado for di trabao. Re-integracion di un persona ta hopi importante, si e persona ta den un trayecto di re-integracion e retiro no por tuma luga. Den caso cu un persona ta keda retira durante su AO, SVb tin contacto cu DPL pa haci “re-integratie via 2e spoor” pa e trahado haya otro trabao.
Mas informacion
Pa mas informacion por tuma contacto cu un di nos coleganan di re-integracion:
- sra. Sabrina Ridderstap via mail sridderstap@svbaruba.org
- sra. Juri Geerman via mail jgeerman@svbaruba.org


text:
Diabierna mainta a drenta informe di cu un hoben lo mester a bringa cu su mayornan y joyride e auto bay for di cas, mesora a dirigi unidad nan na e sitio. Den sercania di Jaburibari den Caya Bembe a bin encontra e auto marca Great Wall cu e chauffeur menor di edad tras di stuur como tambe un pasahero femenino. Polis a detene e chauffeur menor di edad sin rijbewijs pa joyriding. E dama pasahero a ricibi un lift pa cas den Dog Catcher pa ta violando “Shelter In Place”.
0 thoughts on “Hoben menor di edad ta joyride auto di su mayornan, polis a pare y detene e hoben como tambe un pasahero femenino”
-
Otro lolo, super homber


text:
Yudansa
Kiko por ta pasando?
Aki bo ta haña informashon tokante kehonan síkiko. No warda muchu largu. Tuma kontakto ku nos i huntu nos ta wak kiko ta pasando. Papia ta yuda.
-
HóbenMayor/kuidadó
Bo ta tristu kada bes? Bo dòkter òf sikólogo a bisa bo ku bo tin outismo? Òf bo ta pleita kada bes? Òf bo tin preshon den bo kabes? Riba Brainwiki bo ta haña informashon konfiabel tokante kehonan síkiko.
Brainwiki tei pa hóbennan i nan ambiente. Aki bo ta haña sa kiko bo por hasi si abo, un amigu òf un miembro di famia tin problema síkiko. I kon bo kompañeronan ta sinti nan mes. Tur informashon tokante e problemanan aki i tratamentu ku òf sin remedi ta pará aki den riba un rei kla i fásil pa manehá.
Esaki ta un website Hulandes. Na Yudaboyu nos ta komprondé ku na Kòrsou tin biaha e kosnan ta funshoná otro, pero tin algun problema ta tuma lugá rònt mundu. Pues abo no mester tin bèrgwensa pa esaki. Nos ta sòru pa bo haña yudansa ku ta pas ku bo.
Kua mayor òf persona ku ta kuida no ta prekupá pa su yunan tin biaha? Esaki ta masha normal. Pero kiko bo mester hasi si bo ta kere ku bo yu tin problema serio? Krese i eduká no tur ora ta fásil. Den desaroyo di mucha i hóbennan por surgi problema, por ehèmpel dor di un suseso ferfelu òf dor di predisposishon (aanleg).
Abo konosé bo yu mihó. Pues skucha bo intuishon bon. Pasombra abo ta e promé un ku ta mira e siñalnan ku bo yu ta duna. E ta kansá kada bes, ta bai malu na skol òf e ta reakshoná straño ku bo òf riba sierto situashon? No duda di buska yudansa.
Bo yu por ehèmpel por ta hopi reservá i tin problema ku kontakto sosial. Pero bo yu por ta hopi drùk i ta pèrdè konsentrashon masha lihé, pa kua motibu e no ta bai bon na skol. Tin bia un mucha por ta masha tristu òf tin miedu ora algu grave a tuma lugá den su bida. Òf bo yu ta rabia masha lihé. Por tin problema ku komportashon di bo yu.
Ora e problemanan sigui persistí pa largu tempu, ta bon pa atendé esaki ku bo dòkter di kas. Bo dòkter di kas huntu ku bo por husga kon serio esaki ta i referí bo na un sikólogo òf sikiater.
BrainWiki ta é website pa hóbennan ku problema síkiko. Aki bo por lesa kiko bo por hasi si abo, un amigu òf un miembro di famia tin problema síkiko.
-


text:
Kòrsou tin e mihó pista di drèg den Karibe.
Kòrsou tin e mihó pista di drèg den karibe, segun Curaçao Extreme Fundation. Segun e fundashon esaki ta debí na e mihó tempunan ku motosiklista i outomoblistanan a kore riba e pista. E fundashon ta kere ku e hecho akí, ta duna un kontribushon importante na mas publisidat i rekonosementu di Kòrsou den eksterior. Proksimamente ta bai tin e di dos edishon di Curaçao International Extreme Finals (CIEF), ku ta tuma lugá riba e promé tres dianan di desèmber 2016. Durante e kompetensia, e mihó outo i markanan di motor ta sali kontra otro pa un presentá karedanan elektrisante. Lamentabel ku e outonan ku mester a bini for di Merka, no a yega. E úniko outo ku a yega ku transporte speshal ta e Super Scion, for di Aruba. Si tin un kantidat di outo i motosaikel for di Puerto Rico, Aruba i Boneiru. E aña aki tambe, e “top tuners” for di Merka lo tei presente, pa purba kibra e rèkert di 6,90 sekònde. Na e momentu aki, e rèkert ta riba nòmber di Jayson Angela di “Still Balling Racing” ku Ronnie Mitchell komo “tuner”. Riba e dianan lo tin tambe un kompetensia di mucha. E asina yamá “Junior Dragsters” tambe lo kompetí.


text: Dialuna mainta tempran a a drenta informe di un accidente cu hende herida pazuid di rotonde Tanki Leendert, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di e Dodge pickup saliendo for di e rotonde a pega soño tras di stuur bay na man robez di e caminda dal riba e Hyundai Atos cu net a subi caminda djey subi acera dal riba tubo sigui bay dal un auto staciona tambe y despues subi caminda bek bay para banda drechi di caminda. Debi na e impacto e dama chauffeur di e Atos a resulta herida. Na yegada di e ambulans nan a arende e dama y a transporte pa hospital.


text:
Organisadornan di exitoso Aruba Baseball in Paradise,campeonato pa nos hobennan.
ORANJESTAD: Minister Endy Croes den un encuentroameno a reuni cu director di Future Star Baseball Academy sr. Shurty Tremus kende den luna di october ultimo a oragnisa e prome edicion na Aruba Baseball in Paradise cu tabata un campeonato exitoso. Un total di 28 ekipo di diferente pais, mester agrega di cual 8 ekipo a bini di Hulanda, Bonairo, Curaçao y Aruba na unda cu 450 hoben entre edad di 12 y 18 aña a participa. Durante e reunion a papia di un posibelsegundo edicion di Baseball in Paradise na luna di october2022.
Minister di Enseñansa y Deporte sr. Endy Croes a gradici e organisacion y a expresa palabra di elogio y gratitud pa a organisa un bunita campeonato pa nos hobenanan. AlabesMinister Endy Croes a ricibi un bunita t-shirt di Baseball in Paradise y den nomber di gobierno di Aruba Minister Endy Croes a entrega sr. Shurty Tremus un obsekito. Minister Endy Croes a sigui expresa cu Baseball in Paradise por conta cu sosten di Ministerio di Enseñansa y Deporte.


text:
Meta di e proyecto ta pa nos hendenan ricibi guia y conocemento cu por yuda tuma decisionan financiero cu ta beneficia su bienestar.
E Proyecto Finansas den mi Hogar a wordo desaroya door di Fundacion Plan di Bida. Fundacion Plan di Bida cu su presidente sra Paloma Osorio- Tromp tin como mision y vision trece conscientisacion den nos comunidad, ofreciendo ayudo y guia mustrando e manera pa maneha nos finansa mas efectivo.
Na Aruba 3 di 10 hogar ta gasta mas di nan entrada tur luna segun sondeo di Banco Central di Aruba. E desaroyo aki ta uno preocupante pasobra e ta indica cu cada luna ta un reto pa hogarnan cumpli cu tur necesidad y responsabilidadnan financiero manera entre gasto pa vivienda, cuminda, y prestamonan personal. Como consumidor ta importante pa sa ki impacto cada decision financiero tin riba nos cartera y nos hogar.
Hunto cu Fundacion Plan di Bida lo ofrece un curso como apoyo na nos hendenan. E curso ta consisti di 4 sesion cu lo enfoka riba con nos por maneha nos finansa cada dia.
E 4 sesionan ta:
- Sesion 1: Mi ta efectivo den mi cas. Con mi por spaar y tambe con pa cumpra sin emocion?;
- Sesion 2: Mi ta paga mi debe. Kico lo pasa ora mi no por paga mi debe mas?;
- Sesion 3: Mi ta inverti den mi futuro. Futuro di nos y nos yuinan ta importante y con nos por logra nos metanan;
- Sesion 4: Mi presupuesto. Kico ta luho y prioridad y con segun bo entrada bo por presupuesta y asina logra nos metanan.
Na final di e curso cada cursista lo ricibi un certificado di participacion.
Minister Geoffrey Wever ta invita cada un cu ta desea di participa pa haci esaki pa asina haya e apoyo necesario pa un maneho di bo finansas. Registacion ta completamente gratis, pero cupo ta limita.
Pa mas informacion y registracion por tuma contacto cu Fundacion Plan di Bida via telefon 5688848 of email finansasdenmihogar@gmail.com


text:
Unanimamente aproba door di Selectiecommissie
SMOA ta contento pa anuncia cu a nombra un rector nobo pa Colegio Arubano cu ta sr. Tim Croes. Sr. Croes no ta un desconoci pa Colegio Arubano.
Sr. Croes a cuminsa su carera na Hulanda y den e anjanan 2001 pa 2009 el a duna les na voortgezet onderwijs y despues na Hogeschool Utrecht.
Na 2010 sr Croes a bin Aruba y a cuminsa duna les como docente wiskunde full time na Colegio Arubano. El a duna les na Havo y Vwo. E tabata tambe voorzitter di e sectie wiskunde y tambe e tabata voorzitter di ALV (representante di e docentenan).
Desde 2013 sr Croes a bay traha fulltime na Universidad di Aruba. Hunto cu un comision el a establece un lerarenopleiding di Wiskunde riba nivel di Bachelor (2de graads) na Universidad di Aruba. Tambe e ta duna les na Universidad. Desde 2016 sr. Croes ta decaan di Faculty of Arts and Science na Universidad. Sr. Croes tambe ta responsabel pa duna les den sistema digital na Universidad.
Durante e periode di 2013 te cu recien, sr Croes a keda duna les part time na Colegio Arubano I Avondhavo y ta miembro di e commissie-examen di Wiskunde A,B en D na Examenbureau. Banda di su Masters den Wiskunde Sr. Croes tambe tin diploma como Coach in het Onderwijs y tambe a sigi diferente cursonan relevante pa educacion manera didactico, ITC y examinering. Tambe e a sigi e curso di Educational Leadership for Collaboration cu ta dirigi specialmente riba liderato den educacion Arubano.
SMOA ta di opinion cu sr Croes mirando su experiencia y entusiasmo pa sigi desaroya y pa e tereno digital lo ta e persona pa Colegio Arubano. No ta SMOA so. Tambe e selectiecommissie cu ta existi di 3 trahador di Colegio Arubano (1 miembro di ALV (grupo di docente) , 1 miembro di Ondersteunend personal y 1 miembro di rectoraad) unanimamente a kies pa sr. Croes. SMOA ta contento cu e nombramento di sr Croes y ta sigur cu e lo trese paz bek na Colegio Arubano.
Bestuur SMOA /23 juni 2020


text:
landamento
-
News
Protocol Federacionnan di Aruba Aquatics Federation, Landamento
Federacion di landamento, Aruba Aquatics Federation ta presenta e protocol specifico pa nan miembronanRead More »
-
Lima2019
Patrick a debuta den gran forma na Lima
Landado Patrick Groters e debuta den gran forma den e Panam Games Lima 2019. Cu dos final A, un B…Read More »
-
Lima2019
Patrick ta keda na di 8 lugar
Patrick Groters ta keda na di 8 lugar den e 200IM na Lima, Peru E hoben Groters a clasifica pa…Read More »
-
Lima2019
Ally contento di su presentacion na Lima
Landado Allyson Ponson a competi pa di ultimo biaha na Lima, Peru den e 50m free. Aki Ally cu a…Read More »
-
Lima2019
Mikel ta finalisa na Lima
Landado Mikel Schreuders a finalisa su competencianan den e Weganan Panamericano na Lima, Peru. Diabierna anochi Mikel a landa e…Read More »
-
Lima2019
Mikel lo landa Final B den 50m liber
Mikel Schreuders lo landa un final B den e 50m estilo den e Weganan Panamericano Lima 2019 Sigur no su…Read More »
-
Lima2019
Allyson ta hera final A den 50m Liber
Allyson Ponson ta hera Final A den 50m estilo liber pa 0.07 seconde y lo lidera e final B un…Read More »
-
Lima2019
Prome lugar pa Ally den Final B
Allyson Ponson ta keda na prome lugar den final B den e Weganan Panamericano Lima 2019. Allyson ta landa un…Read More »
-
Lima2019
6 lugar pa Mikel
Mikel Schreuders ta keda na di 6 lugar den e gran final di e 100m free na e Weganan Panammericano…Read More »
-
Lima2019
Ally ta keda 0.09 sec leu di Final A
Landado Allyson Ponson ta keda 0.09 sec leu di un Final A den Weganan Panamericano LIMA 2019. Allyson Ponson por…Read More »


text:
Fundashon Birgen di Rosario por ofresé kuido i aktividat na klientenan ku un skor di ADL di 6 i mas haltu. Den kaso ku e kliente ta risibí A.O.V., ‘Kas di Bario’ di Ministerio di Desaroyo Sosial, Labor i Bienestar tin ku aprobá e petishon promé. E departamentu di Trabou Sosial tambe ta responsabel pa mónitòr habitantenan di e fundashon. Den kaso ku e skor di ADL di un kliente aktual baha, e Servisio Médiko ta dirigí un petishon na Banko di Seguro Sosial, ku mester evaluá si por kompensá e kuido di e kliente ku a oumentá.
Si un kliente ke inskribí pa kuido pa hende grandi intramural òf semimural òf un bibienda independiente, e por tuma kontakto sin kompromiso ku e departamentu di Trabou Sosial.
Telefòn:
+5999 462 3121 òf 8433121
Señora Astrid Jardinier, ekstenshon 2141
Señora Minusca Comenencia, ekstenshon 2142
Señora Gislene Atimadora, ekstenshon 2105


text:
Kralendijk- E kabinete hulandes, pa ta mas eksakto minister Cora van Nieuwenhuizen di Infrastruktura i Maneho di Awa (I&W), tin mas ku dos aña ta birando chanchan riba e asuntu di prèisnan mas pagabel pa buelonan entre e islanan ABC, i entre e islanan di St. Maarten, St. Eustatius i Saba.
Na aña 2018 kaba, e kompania di konsùltent SEO a konstatá ku e merkado di buelo entre e islanan ta un merkado imperfekto i ku tiki moveshon. Esaki, segun SEO, ta kondusi na un situashon instabil i unu ku prèisnan haltu.
Basá riba e konklushonnnan di entre otro SEO, a enkargá un komishon miksto di e islanan i Hulanda, bou di liderazgo di eks direktor di KLM, Peter Hartman, pa bini ku rekomendashon konkreto kon pa yega na mas stabilidat i prèisnan mas abou pa biahamentu entre e islanan.
Supsidio
Hartman ku su tim, ku tabata tin partisipashon di Boneiru tambe aden, den persona di Elvis Tjin Asjoe i gezaghèber Edison Rijna a kompilá un rapòrt ku tabata konsehá pa su supsidiá pasashi pa residente di entre otro Boneiru, St. Eustatius i Saba, o sea e islanan BES.
Aunke ku Hulanda no tin masha gana pa asumí e responsabilidat ei, por konsiderá transporte públiko, entre otro buelo entre e islananan un obligashon di parti di Hulanda, meskos ku ta e kaso por ehèmpel ku e sistema di trèin na Hulanda.
A pesar di e echo ku e rekomendashonan ta hopi konkreto, e minister no a move un dede pa realisá rekomendashonnan di komishon Hartman.
“Van Nieuwenhuizen no tin mashá interes den e islanan Karibense, meskos ku ta e kaso ku hinter VVD”, asina un hende yegá na e materia a splika AworBonaire. E situashon a empeorá na momento ku e direktorado di Aviashon na Hulanda a haña un direktor nobo, i e direktor anterior Rob Huyser a tuma un enkargo na otro ministerio.
Kolegio Ehekutivo
Lastimamente, di parti di Konseho Ehekutivo, ni di parti di Konseho Insular, ultimamente a papiando mashá riba e asunto di prèis di pasashi haltu. Tin mas ku un aña ku no ta tende nada di e materia aki na Boneiru. E no ta parse di ta mashá haltu riba agènda di nos mandatarionan, mientras ku e prèisnan a sigui haltu i esaki lo bira pió.
Asina aeropuerto di Kòrsou ta insití pa hisa ‘airport tax’ kada biaha ku tin un oportunidat pa esaki. E situashon di Covid, ku gastunan adishonal i un situashon finansiero pa e aerolíneanan ku ta ehekutá buelo entre nos islanan, no ta duna espasio pa baha prèis. De hecho, ta subi lo mester subi prèis, pero tin miedo ku esaki lo afektá ainda mas e gana di biaha entre e islanan. Esaki atrobe lo tin un impakto negativo riba e mesun aerolíneanan ku ta bringando pa tene kabes riba awa.


text:
…24% kresementu den turismo di estadia…
WILLEMSTAD – 20 di mei 2019 – Ofisina di Turismo di Kòrsou (CTB) ta raportá otro luna mas kaminda a registrá riba 40 mil turista di estadia. E sifranan mas resien ta mustra un kresementu di 24% den turismo di estadia na luna di aprel 2019. Un total di 40.284 turista di estadia a keda registrá na aprel, un kantidat di 7.793 turista mas kompará ku aprel 2018.
Hulanda a registrá 7% mas turista di estadia na aprel. Total 16.151 turista di estadia a keda risibí for di e pais ku mas ta produsí pa Kòrsou. Alemania a registrá un prestashon ekstraordinario ku dòbel e kantidat di turista di estadia kompará ku e mesun periodo di aña pasá. Un kresementu di 106% a keda registrá pa un total di 2.243 turista di estadia prosedente di Alemania. Ta konosí ku alemannan ta gusta biaha durante temporada di Pasku di Resurekshon i e aña aki no tabata un eksepshon. Mientrastantu Europa kompletu a krese ku 18% produsiendo 21.620 turista na aprel.
E merkado di Nort Amérika ta sigui floresé ku 14 % kresementu na aprel 2019. E kresementu di dòbel sifra ta primordialmente atribuí na e kresementu di 23% den turista di estadia for di Estádos Unídos. Esaki ta prueba ku e lansamentu di e kampaña di branding nobo huntu ku e sosten kontinuo di nos partnernan ta kosechando su frutanan pa nos isla den forma di kresementu di turismo di estadia. Un total di 8.157 turista di estadia a keda risibí for di Nort Amérika den luna di aprel 2019.
Turismo di estadia for di Sur Amérika a presta bon registrando 67% kresementu na aprel 2019. Siman Santu kual e aña aki a kai na luna di aprel ta e temporada mas konosí den kual bishitantenan di Sur Amérika ta biaha partikularmente esnan prosedente di Colombia. Airlift adishonal tambe a hunga un papel importante den e kresementu registrá. Dia 11 di aprel, Wingo a lansa su servisio di dos biaha pa siman for di Bogotá pa Kòrsou. Miéntras aña pasá Avianca a agregá 4 buelo for di Bogotá. COPA Airlines tambe ta operando buelonan diario for di Panama pa Kòrsou kompará ku 4 buelo pa siman na 2018. Tur e akshonnan aki a oumentá turismo di estadia for di Colombia i Brazil. Colombia ku un total di 2.703 bishitante a registrá un kresementu di 218% den turista di estadia. Na mes momentu Brazil a krese ku 35% registrando 973 turista di estadia.
E kantidat total di anochi pa turista a krese ku 20% na aprel 2019. Total 345 mil anochi a keda registrá. Turistanan for di Europa a keda 224 mil anochi na Kòrsou kual ta un kresementu di 16%. Turistanan prosedente di Nort Amérika i Sur Amérika a keda un kantidat di respektivamente 54 mil i 44 mil anochi durante luna di aprel.
Turismo di estadia yanüari te ku aprel 2019
Turismo di estadia den e promé 4 lunanan di aña 2019 a krese ku 17%. Tur region menshoná a raportá kresementu. Total Kòrsou a risibí 167 mil turista di estadia di yanüari pa aprel 2019. For di Europa nos a risibí 87 mil turista na Kòrsou, un kresementu di 12%. For di Nort i Sur Amérika nos a risibí respektivamente 42 mil i 23 mil turista. Region di Nort Amérika a krese ku 19% miéntras Sur Amérika a krese ku 31%. Nos paisnan bisiña den Karibe a sòru pa 10 mil turista den e periodo aki kual ta un kresementu di 8%.


text:
KRALENDIJK – Diputado Nina den Heyer a papia tokante aktividatnan sosial ku ta pendiente pa e temporada binidero. Entre otro el a papia di Dia di Boneiru, Regata i yegada di Sanikolas na Boneiru. ”E situashon di korona a pone ku mester revisá aktividatnan kon ta bai organisá nan òf no kontinuá. E festival un kanto pa Boneiru a keda ta kanselá. A purba pa organisá algu, sinembargo debí na e kantidat mínimo di interes, a kanselá esaki. Debí na e problema di ‘corona vírùs’, mester adaptá na diferente aspekto pa por organisá un aktividat i no ta sigur kon ta bai ta e dia ku bo ta plania bo kos, i si abo komo organisadó ta bai saka sèn di e gastu ku a inbertí den e aktividat. Ta bai organisá dia di Boneiru dia 6 di sèptèmber di un forma simpel. No ta bai tin e parti festivo i kultural den bario. Ta bai tin solamente e parti ofisial i esaki lo ta solamente pa miembronan di kolegio ehekutivo, miembronan di konseho insular i suidadano nan di honor. E parti ofisial ta keda transmití bibu pa medio di televishon i ‘Facebook’. Tambe ta hasiendo grabashon di gruponan krioyo aktualmente i riba dia di Boneiru despues di e parti ofisial, ta pasa loke ya a graba pa tur hende por disfrutá di dje. Esaki kisas no ta dushi manera nos a kustumbrá, sinembargo mester tene kuenta ku situashon aktual i no tuma niun rísiko.
Pa loke ta trata Regata, ta un aktividat ku tin aglomerashon di hende, i pa sigurá debí ku nos no sa kon e situashon ta riba e dia ei na luna di òktober, nos a disidí ku e festival di anochi no ta tuma lugá. E parti di kompetensia riba laman si ta kontinuá na un manera mas seif posibel. Mester tuma medida pa e situashon tokante e problema di COVID-19. Pa loke ta trata Sanikolas, tur kos ta sigui normal, esta e parti di yegada. Nos ta den kombersashon ku e organisashon pa wak kon ta organisá e parti di yegada di Sanikolas na Boneiru pero tambe di forma adaptá. Na momentu ku tin mas informashon tokante yegada di Sanikolas, ta informá komunidat,” diputado den Heyer a bisa.


text:
Oranjestad-Diahuebs merdia Minister di Cultura Otmar Oduber hunto cu Departamento di Cultura (DCA), Sra. Vicky Arens, Michael Lampe y artistanan local a presenta un proyecto cultural folklorico cu lo percura pa preserva y documenta musica clasico, tipico di Aruba.
Minister Oduber a indica cu despues di a tene e Cumbre Nacional di Cultura aña pasa, hopi puntonan importante a bin dilanti pa cu e maneho di Aruba su Cultura y bou di encargo di Departamento di Cultura a percura pa traha un lista di puntonan di accion cu lo bay tuma lugar proximamente. Tin puntonan cu tin hopi di haber cu e sinergia cu mester existi entre e diferente instancianan.
Tin mas o menos 22 proyecto adicional cu sea a wordo disminui den añanan cu a pasa of ta trata di proyectonan completamente nobo of proyectonan cu a pone paro riba nan durante añanan y cu tin un balor hopi importante pa cultura di Aruba.
Despues di a reuni cu e Director di DCA, unda a papia di e presupuesto pa 2015, a aloca fondo necesario pa e proyectonan aki, poniendo asina aki atencion hopi grandi riba e trabounan cu DCA tabata haci. Poniendo tur proyecto di DCA hunto ta papia di un total di 28 proyecto, caminda varios di nan tin di haber cu e resultadonan di Cumbre, Minister Oduber a bisa.
E mandatario ta splica cu e proyecto ‘Resona’ ta un di e proyectonan cu ta cay den e cuadro aki. Ta trata di un proyecto cu tin hopi necesidad di dje pa por mantene e importancia di e aspecto cultural, folklorico, musical di Aruba cu lo wordo escohi den e prome fase di e proyecto aki.
Mirando cu hopi di nos cultura no ta wordo documenta na Aruba y ora ta trata di elementonan historico cultural cu ta herencia di un pais, ta hopi importante pa esakinan wordo documenta un caminda pa asina aki por comparti esakinan cu e siguiente generacionnan pa por mantenenan na bida y naturalmente expande esakinan. Esey ta un di e trabounan principal di e proyecto Resona, Minister Oduber a splica.
‘Resona’ lo scohe 13 cancion tipico di Aruba cu lo wordo treci bek den un bachi nobo, di nos artistanan local hoben. Lo documenta esakinan pa di e forma aki tin esakinan pa educa e hobennan pa laga nan participa cu henter e proceso aki.
Minister Oduber a splica cu DCA lo prepara proyectonan na scol unda lo presenta ‘Resona’ na e studiantenan. Tambe lo tin presentacion pa tanto hoben y hende grandi pa asina comunidad completo por experencie.
Mirando e cantidad di artistanan local cu lo ta envolvi den e proyecto, a dicidi pa pone Cas di Cultura disponibel pa asina e hobennan por yega eynan y no solamente mira kico ta wordo haci pero tambe educanan riba dje.
‘Ta trata aki di un proyecto cu produccionnan hopi importante y di un balor asina grandi cu kier pa e generacion hoben por aprecia esaki cu ta algo di nos mes y transmiti esaki pa futuro generacionnan cu ta bin,’ e mandatario a bisa.
Manera a compronde di Minister Oduber a tene cuenta cu e celebracion di 18 maart, mirando e hecho cu e lo ta sigur hopi bunita si nos comunidad por goza di esaki na Cas di Cultura, caminda nan por mira nos artistanan local presenta esaki y asina aki duna un balor tambe na nos propio artistanan. Tambe den cuadro di celebracion di e dia nacional, lo inicia cu e parti educativo na e diferente scolnan .
Minister Otmar Oduber ya caba ta invita comunidad completo pa sostene e proyecto aki y pa brinda sosten no solamente na e musico y artistanan cu lo bay presenta, pero tambe pa forma parti di e momento unico aki unda lo por mira con cancionnan cu no por ni wordo toca na radio mas pa motibo di e sistema cu nan ta graba den dje of no ta documenta mas y ta pone esaki awor den un produccion di nivel, caminda locutornan tambe por pasa esaki bek na radio emisoranan.


text:
Ayera algu despues di 1 am a tuma luga un robo basta stranjo na un casino lokal aki na Boneiru.
Un dama di fam B ku lo tabata di bishita den e casino a probecha di e situashon ku no tabata tin ningun dealer den e dealers room y a drenta bai paden y a horta tur kos ku tabata tin den tas di e dealernan ku ta traha na e casino .
Despues di a hasi tur e tas nan bashi den dealers room ela hinka tur kos ku ela kwe den un solo tas y kana sali for di e casino manera nada no a pasa.
Ora ku e dealernan a yega den dealers room nan a bati alarma y mesora a bai revisa e grabashon di den e casino y mesora por a konstata ku e dama di fam B aki a drenta den dealers room y komete e robo.
Polis a presenta ayera nochi mes na e casino pa tuma nota di e kaso y awor mester bai over na detenshon di e dama aki.
FUENTE: AIMED AYUBI.
NOTISIA KU BO POR KONFIA.


text:
El Gobierno de Aruba ya no tolera seguir manteniendo el cierre de su frontera con Venezuela y ahora busca reabrirla, a través de la mediación del embajador del Reino de los Países Bajos en Venezuela.
Aruba negocia ahora una reapertura para que regrese el turismo venezolano y el intercambio comercial, bajo la premisa de la «recuperación económica» que ahora vive su país vecino.
Gobierno ta na mesa di negociacion cu Venezuela pa habri e frontera gradualmente
Gobierno di Aruba a reuni cu Embahador di Reino Hulandes na Caracas, señor Robert Schuddeboom. A trata diferente topico di Venezuela. Ministernan presente den e reunion tabata Minister di Husticia señor Rocco Tjon, Minister di Economia, señor Geoffrey Wever y Prome Minister señora Evelyn Wever-Croes.
Un topico cu sigur a haya atencion tabata e frontera cu Venezuela cu ainda ta cera. A conclui cu tin interes na ambos banda pa e reapertura di e frontera. A elabora riba e reto y preocupacionnan cu tin pa cu e reapertura aki.
Señor Schuddeboom a menciona cu cosnan ta birando miho na Venezuela y ya ta mirando e economia creciendo. Hendenan ta hayando mas trabou, mas entrada, tin mas producto y comestibel disponibel pa mas hende. Esaki, Prome Minister a duna di conoce, “ta haci cu nos ta sinti nos mes mas alivia”.
“Semper nos a bisa cu e problemanan di Venezuela por wordo soluciona pa Venezuela den Venezuela. Nos no por soluciona problemanan di Venezuela pa nan. Nos ta dispuesto pa yuda. Aruba a yuda pa hopi aña pero na e momentonan aki unda e efectonan di pandemia ainda ta wordo sinti, nos tin cu yuda nos mes na Aruba prome cu nos yuda otronan”, Prome Minister a expresa.
Pa loke ta trata e frontera, e ta cera ainda. Gobierno ta na mesa di negociacion cu Venezuela pa habri e frontera gradualmente cuminsando cu e frontera maritimo ora cu ta asina leu pa asina por importa materialnan di construccion y productonan hopi mas barata cu Aruba por haya di Venezuela. Aunke cu esaki lo yuda baha costo di bida na Aruba, e mester wordo haci na un forma controla pa ta sigur cu cosnan ta bay manera mester ta.
Un siguiente stap ta e reapertura di trafico aereo directo entre Aruba cu Venezuela. Na e momento aki e ta habri pero no cu liñanan directo sino via un otro pais manera Panama, Colombia y Santo Domingo. “Nos ta trahando riba esey”.
Tambe ta trahando riba e visa cu ta wordo exigi pa esnan na Venezuela cu kier drenta Aruba pa aplica pa esey na embahada na Caracas.
“Nos kier cuminsa na traha riba e parti maritimo y una bes esey ta hinca den otro, nos lo considera e siguiente stap. Pa nos bay asina leu, ta hopi importante si pa nos economia cuminsa crece y cu nos tin cupo di empleo pasobra esey ta e tema principal, crea cupo di empleo pa tur esnan cu ta bibando na Aruba aworaki. Unabes nos ta fuerte para riba nos pia, e ora nos por pensa na yuda otro paisnan”, Prome Minister a enfatisa.
Pa finalisa, Prome Minister a duna di conoce, “Nos ta kere si cu si e situacion na Venezuela mehora, e ora nos por tin hopi relacion cu nos por bay estrecha entre Aruba cu Venezuela riba termino mas largo cu por trece beneficio na Aruba. Na e momento aki nos ta tum’e stap pa stap pa mira con nos ta yega prome na e reapertura di e parti maritimo pa despues nos por sigui. E tabata un bon reunion y Sr.. Schudeboom ta esun cu ta keda encarga cu esaki ayanan na Caracas y lo keda informa nos riba esaki”.
Inauguracion oficial di e proyecto ‘La Casa del Venezolano’
Diaranson atardi tabata un dia special pa e Fundacion Venearuba Solidaria. Despues di varios luna di preparacion a inaugura oficialmente e localidad nobo ubica na Domicanessenstraat 24, Villa Guillermina, cual ta sede di e proyecto ‘La Casa del Venezolano’.
Na e ocasion special aki a asisti un grupo selecto di invitadonan, entre nan Minister Glenbert Croes y Minister Endy Croes di parti di Gobierno di Aruba como tambe miembronan di e directiva, boluntarionan, colaboradornan y tambe representantenan di Pan American Development Foundation (PADF).
Luis Zarraga, Community Manager y Coordinadora di e Proyecto Grislynn Hernandez a corta e cinta den compania di e mandatarionan pa asina ‘La Casa del Venezolano’ por a keda inaugura oficialmente.
Tabata un rato hopi ameno unda a comparti y refleha riba e legado di e comunidad venezolano na Aruba.
Tabata un soño cu tres aña pasa a inicia y cu awor a bira un realidad, Zarraga a expresa.
Banda di esaki, Grislynn Hernandez a manifesta cu tabata un lucha grandi pa por a yega un espacio di proteccion pa esnan mas vulnerabel na Aruba. El a gradici tur esnan cu a yuda haci e proyecto aki posibel.
Maria Jose Catalan, Coordinadora di PADF pa Aruba y Corsow a duna di conoce cu na loke nan ta dedica ta na fortalece e capacidadnan local pa asina yuda implementa e actividadnan pa e imigrantenan.
El a bisa cu danki na e Departamento di Migracion di Merca, PADF por a apoya e apertura di ‘La Casa del Venezolano’ y tur e actividadnan cu ta wordo realisa.
‘La Casa del Venezolano’ ta un organisacion cu ta enfoca den e educacion como instrumento pa e inclusion y e transformacion social. Pa logra esaki nan ta duna asistencia huridico y social na e imigrante, y tambe ta ofrece cursonan gratuito pa e siñamento di e idioma Papiamento, Hulandes y Ingles.
Ademas regularmente ta brinda tayernan di resiliencia, derechonan humano, proteccion internacional, gruponan di sosten, entre otro.
Prome Minister Evelyn Wever-Croes: Den e reunion cu Embahador di Reino Hulandes na Caracas, a trata diferente topico di Venezuela
Gobierno di Aruba a reuni cu Embahador di Reino Hulandes na Caracas, señor Robert Schuddeboom. A trata diferente topico di Venezuela. Ministernan presente den e reunion tawata Minister di Husticia señor Rocco Tjon, Minister di Economia, señor Geoffrey Wever y Prome Minister señora Evelyn Wever-Croes. Un topico cu sigur a haya atencion tawata e frontera cu Venezuela cu ainda ta cera. A conclui cu tin interes na ambos banda pa e reapertura di e frontera. A elabora riba e reto y preocupacionnan cu tin pa cu e reapertura aki. Señor Schuddeboom a menciona cu cosnan ta birando miho na Venezuela y ya ta mirando e economia creciendo. Hendenan ta hañando mas trabou, mas entrada, tin mas producto y comestibel disponibel pa mas hende. Esaki, Prome Minister a duna di conoce, “ta haci cu nos ta sinti nos mes mas alivia”. “Semper nos a bisa cu e problemanan di Venezuela por wordo soluciona pa Venezuela den Venezuela. Nos no por soluciona problemanan di Venezuela pa nan. Nos ta dispuesto pa yuda. Aruba a yuda pa hopi aña pero na e momentonan aki unda e efectonan di pandemia ainda ta wordo sinti, nos tin cu yuda nos mes na Aruba prome cu nos yuda otronan”, Prome Minister a expresa. Pa loke ta trata e frontera, e ta cera ainda. Gobierno ta na mesa di negociacion cu Venezuela pa habri e frontera gradualmente cuminsando cu e frontera maritimo ora cu ta asina leu pa asina por importa materialnan di construccion y productonan hopi mas barata cu Aruba por haya di Venezuela. Aunke cu esaki lo yuda baha costo di bida na Aruba, e mester wordo haci na un forma controla pa ta sigur cu cosnan ta bay manera mester ta. Un siguiente stap ta e reapertura di trafico areo directo entre Aruba cu Venezuela. Na e momento aki e ta habri pero no cu liñanan directo sino via un otro pais manera Panama, Colombia y Santo Domingo. “Nos ta trahando riba esey”. Tambe ta trahando riba e visa cu ta wordo exigi pa esnan na Venezuela cu kier drenta Aruba pa aplica pa esey na embahada na Caracas. “Nos kier cuminsa na traha riba e parti maritimo y una bes esey ta hinca den otro, nos lo considera e siguiente stap. Pa nos bay asina leu, ta hopi importante si pa nos economia cuminsa crece y cu nos tin cupo di empleo pasobra esey ta e tema principal, crea cupo di empleo pa tur esnan cu ta bibando na Aruba aworaki. Unabes nos ta fuerte para riba nos pia, e ora nos por pensa na yuda otro paisnan”, Prome Minister a enfatisa. Pa finalisa, Prome Minister a duna di conoce, “Nos ta kere si cu si e situacion na Venezuela mehora, e ora nos por tin hopi relacion cu nos por bay estrecha entre Aruba cu Venezuela riba termino mas largo cu por trece beneficio na Aruba. Na e momento aki nos ta tum’e stap pa stap pa mira con nos ta yega prome na e reapertura di e parti maritimo pa despues nos por sigui. E tabata un bon reunion y sr Schudeboom ta esun cu ta keda encarga cu esaki ayanan na Caracas y lo keda informa nos riba esaki”.


text:
ORANJESTAD – Nos Cultura bo tin cu bibe! Awe mainta durante conferencia di prensa di Gobierno di Aruba, Minister di Cultura Sra. Xiomara Maduro a anuncia cu Festival di Dande 2020 ta sigui virtual. E mandatario a trece dilanti cu cerca hopi hende ta biba e pregunta dicon eventonan cultural di Aruba no ta wordo teni siendo cu otro eventonan si ta tuma luga. E motibo di cancelacion ta cu e.o. cu na inicio di e pandemia na maart ultimo apenas tabata tin informacion riba e virus aki y su efecto pa Aruba, igual a conta pa henter mundo. Esey a trece cune cu siguiente eventonan a wordo cancela y/o a sigui den un forma diferente. Como Gobierno responsabel mester a cancela e “Celebracion di Dia di Himno y Bandera 2020”, “Dia di San Juan” a wordo celebra den forma diferente caminda e pueblo a celebra na cas den sabana manera tabata tradicion y tambe tabata tin un “tableau vivant” caminda por a pasa cu auto y convivi esaki. E celebracion di Dia di Brazil a sigui na un manera diferente tambe cu un parada chikito y ‘tableau vivant’, manteniendo e distancia. Siman pasa despues di a contrae poco problema riba lama Sinterklaas a yega y nos muchanan por a mira esaki virtualmente.
Gobierno no a organisa y no ta sostene evento cu ta trece aglomeracion pa asina evita contagio di Covid19. Nos mester contene e casonan di Covid19 abao paso nos economia ta depende di turismo. Recientemente e Crisisteam por medio di Alto Comisario a anuncia cu te cu Fin di Aña, no lo permiti pa organisa ningun evento publico mas. Minister Maduro a trece dilanti e decision aki no ta pa limita pueblo pa biba nos cultura, pero como gobernante nos ta prome yama pa duna ehempel. Dande ta importante y ta un bendicion pa nos tur, pa e motibo aki a dicidi cu pa Festival di Dande 2020 lo tuma luga na un forma virtual pa por cumpli cu e reglanan di DVG/Crisisteam pa asina evita e aglomeracion di hende. Danki na uso di tecnologia nos comunidad lo por celebra nos tradicion, e Festival di Dande 2020. E lo ta diferente cu locual nos ta custumbra cune pero no por otro y pesey ta invita e pueblo pa ban sostene esaki y den e forma aki biba nos cultura. Un invitacion na tur famia pa disfruta di e festival cu lo wordo pasa na television, radio, medionan social y otro plataformanan virtual. Pesey tambe un invitacion un biaha mas na tur canal di television, radio- y otro plataformanan pa re-transmiti e festival pa asina e yega den tur hogar. For di awo caba danki na tur medio pa promove nos cultura, como tambe ta desea e organisadornan di tanto e festival infantil y hubenil, Comision Promove Nos Cultura y pa e festival di adulto Fundacion Cultural di Festival Folklorico Aruba hopi exito cu e reto nobo y danki pa nan esfuerso pa mantene nos tradicion. Como tambe tur agrupacion y cantantenan hopi exito y haci lo maximo pa nos tradicion por yega den cada hogar pa medio di e festival virtual aki. Un danki tambe na Comision Celebracion Dianan Nacional, nos compania local SETAR pa ta co-patrosinador di e Festival di Dande Virtual 2020 di infantil, hubenil y adulto. Tabata presente Sra. Ray-Anne Hernandez di Comision Promove Nos Cultura, Sra. Jessica Croes di Fundacion Cultural di Festival Folklorico Aruba, Sra. Aaron Arenas cu ta coordina ambos festival y tambe Sra. Kimberly Boekhoudt di parti Setar. For di diahuebs merdia e inscripcion a habri riba e paginanan di facebook di e Comision Promove Nos Cultura pa festival Infantil y Hubenil y Fundacion Cultural di Festival Folklorico Aruba pa e festival di adulto. Por bishita e paginanan aki cu tin tur informacion pa e participante y gruponan.
Na final e mandatario a invita e pueblo pa ban disfruta di e Festival di Dande 2020 virtual y di e forma aki biba nos cultura y tradicion di fin di aña “Dande”..
.


text:
Outoridatnan a detené direktor di Hector Henriquez. (VIDEO)
Den oranan di djaweps mèrdia outoridatnan a presentá na e negoshi di importashon Hector Henriquez riba Caracasbaaiweg i a detené direktor di e kompania Terence B.
Den oranan di mainta, un tim multi disiplinario di gobièrnu huntu ku polis a bolbe presentá na Hector Henriquez kaminda a bolbe haña varios produkto ku a kaduká, skondé den un kònteiner i tapá ku palèt. A topa entre otro karni, nuggets, batata i hopi kos mas den kònteinernan. A topa produktonan ku a kaduká for di 2011. MEO a haña na sigur 4 kònteiner ku kos daña. GGD a duna órden pa destruí tur kos.
Den un komunikado Ministerio Públiko a konfirmá ku e detenshon ta relashoná ku e kòntròlnan di e tim multi disiplinario. E direktor a haña un atvertensia kaba, pero atrobe su kosnan no tabata na òrdu. A presentá e sospechoso na Fiskal ousiliar pa skucha su deklarashon. Ta sospeché di violashon di vários lei, falsifikashon di dokumento i estafa. Djabièrnè Fiskal ta disidí si lo presenté na Wes Komisario. Mientras tantu e kompania Hector Henriquez lo por sigui duna servisio nòrmal, pero por lo pronto nan no tin mag di bende produktonan frui.


text:
Mirando cu na Aruba desde comienso di nos Status Aparte, poco poco respet a cuminsa disparce, partido politico ReD DEMOCRATICO a keda funda dia 30 di mei 2003 pa e.o. implementa respet pa derechonan humano. Mester bisa aserca cu respet pa derechonan humano no ta un escogencia sino un mandato tanto di Naciones Uni como di nos mes como sernan humano.
- Respet pa derecho di mucha y di hobennan
- ReD den gobernacion lo institui un Bureau pa Asuntonan di Mucha, cu ta desaroya y ehecuta un plan integral di derechonan di mucha. Na mesun momento e bureau aki lo desaroya un plan integral di maneho pa nos hubentud cu e meta pa atende problemanan di conducta bou di hobennan y pa combati delincuencia hubenil. E perspectiva di e maneho aki no mester ta di represion sino di prevencion.
- Lo institui un Ombudsman pa mucha, cu ta un instancia independiente nacional di derechonan humano cu ta atende kehonan di tur ciudadano, pero muy en especial di muchanan, ya cu muchanan ta e parti mas vulnerabel den nos sociedad y nan no tin voz ni derecho di voto pa influencia gobernacion. ReD den gobernacion lo garantiza cu un di e metanan principal di scolnan ta pa duna les den derechonan humano y derechonan di mucha. E tema aki di derechonan humano lo forma parti esencial di e curriculum di Universidad di Aruba y di Instituto Pedagogico di Aruba, cu ta train nos profesionalnan cu ta traha cu mucha.
- Ta duna Papiamento su lugar mereci den enseñansa, como cu Papiamento ta e idioma materno di mayoria di nos muchanan, e idioma mas accesibel, mas uza den nos comunidad y idioma oficial di Pais Aruba. Un Arubiano mester domina su idioma tanto oralmente, como skirbi. Esey kiermen cu den klas 1 di scol basico e mucha ta siña lesa y skirbi den Papiamento y den henter scol basico e ta sigui desaroya su habilidadnan di idioma y su conocemento na Papiamento. Banda di Papiamento nos muchanan lo siña tambe otro idioma, segun e concepto di Scol Multilingual. E mucha Arubiano lo bin den contacto cu e idiomanan stranhero Ingles, Spaño y Hulandes for di scol preparatorio. E ta siña Ingles, Spaño y Hulandes como idiomanan stranhero den scol basico. Den klas 5 y 6 ta pasa gradualmente pa Hulandes como idioma di instruccion, como cu den enseñansa secundario Hulandes ta idioma di instruccion.
- Un problema serio ta muchanan bandona (‘verwaarloosde kinderen’) dor cu mama y tata tin cu traha. Pesei lo introduci e sistema di ‘Club Escolar’: alumno di tur scol ta keda scol durante 40 ora pa siman. Den ora di atardi ta traha huiswerk y ta participa na actividad deportivo y cultural bou di guia profesional. Na nivel deportivo lo stimula pa scolnan competi cu otro.
- RED den gobernacion lo destina 10% di nos Entrada Bruto Nacional den nos sistema educativo pa coregi e retraso di inversion den structura di enseñanza y pa mehora e calidad di e maestro. E meta final ta pa yega na entre 30% y 50% di bo poblacion laboral riba un nivel minimo di enseñanza superior.
- Meta di educacion ta tambe pa siña convivi cu otro y parti di e diversidad aki ta esnan cu tin algo special of un necesidad special. No por tin scol apart pa esnan cu tin necesidad special. For di chikito tur mucha mester siña biba cu diversidad, cu tur tin derecho pa t’ey y pa ta feliz.


text:
Ora di kùr vehíkulo: Bin riba e dia i ora di bo sita!
Ora di kùr vehíkulo: Bin riba e dia i ora di bo sita!
Willemstad – Servisio pa Tráfiko i Transporte (UO-VV), ku ta e servisio responsabel pa kùrmentu di vehíkulonan motorisá, ta pidi tur doño di vehíkulo pa tene kuenta ku e fecha i orario di nan sita pa kùr nan vehíkulo. Orario di kùr mainta mester presentá mainta na e orario stipulá i orario di tramèrdia na e orario indiká. Aktualmente ta manda e sita outomátikamente pa doño di vehíkulo, ku tin impuesto paga válido, via di pòst. Esaki ta sosodé segun e adrès riba e karchi di kùr i na e adrès mester tin un buzon pa risibí pòst.
Loke Servisio pa Tráfiko i Transporte a tuma nota di dje ta ku hopi kliente no ta tene bon kuenta ku nan sita pa kùr. Esaki por trese bruashon na momentu ku un persona presentá pa kùr su vehíkulo. Pa e kliente por kùr e vehíkulo, e kliente mester tin un sita riba e dia indiká.
Riba e dia di e sita, e kliente mester presentá, segun e ora indiká den e karta, na e departamentu di kùr ku: 1) su vehíkulo, 2) karchi di kùr, 3) e papel di e sita di kùr (no ta obligatorio) i 4) e montante pa paga pa kùr. Preferibel paga via e sistema di ‘swipe’ i si no por, bini ku e montante eksakto. Kùr ta kosta Fl. 30,= pa tur vehíkulo. Si e karchi di kùr a kaduká, e montante ta bira Fl. 60,=. Si e kliente bin kùr, i e vehíkulo no pasa e kùr ku éksito (‘afgekuerd’), e kliente tin ku bai drecha e asuntunan na e vehíkulo i bin bek. Ora e kliente bin bek, e mester paga Fl. 10,= èkstra.
Si a kaso e karchi di kùr ta bai kaduká i no a risibí un karta na kas, por yama Bentana di Informashon na 0800-1515 òf 433-3123 pa un sita òf pasa personalmente na Saliña 127 Eurobuilding. Tambe por manda un e-mail na sita@gobiernu.cw. Esaki mester tuma lugá por lo ménos dos siman promé ku e karchi di kùr su fecha di vensementu. Pa tur otro pregunta ku no ta sita pa kùr por yama Servisio pa Tráfiko i Transporte na 839-2137.
Nos ke enfatisá ku e responsabilidat di kùr na tempu ta keda pa e kliente. Pa kualke pregunta, remarke i/òf sugerensia por e-mail nos na info.vvrp@gobiernu.cw.


text:
Mester entrega e siguiente documentonan:
- Un copia di e prueba di registracion di Camara di Comercio, no mas bieu cu tres (3) luna;
- Prueba di pago (retributie).
Mas informacion no ta disponibel ainda.
Si bo kier revoca, hala bo permiso aden, bo por yena un formulario y entreg’e na Departamento di Telecomunicacion (DTZ). Aki bou tin un lista di e formularionan disponibel pa revoca un permiso:
- Decreto nacional pa revocacion pa compania (Intrekking landsbesluit bedrijf);
- Decreto nacional pa revocacion pa persona (Intrekking landsbesluit persoon);
- Peticion di compania pa revocacion (Intrekking verzoek bedrijf);
- Peticion di persona pa revocacion (Intrekking verzoek persoon).
Mas informacion no ta disponibel ainda.


text:
Kralendijk- STINAPA ta partisipá orarionan nobo di servisio. Washington Slagbaai Park ta habri di djárason pa djadumingu di 8or di mainta pa 5or di atardi.
STINAPA ta rekordá ku ta posibel pa drenta parke te ku 1or di mèrdia i por drenta parke solamente ku SUV I pikòp.
Ofisina prinsipal di STINAPA ta sera pa bishitante kuminsando 8 di mart 2021 te otro aviso.
Alkansabel
STINAPA lo ta alkansabel di 8 or pa 2 or durante siman na +599 717-8444 òf promé i despues di oranan di trabou riba +599 777-8444 (6 AM – 8AM i 2 PM – 9PM) via whatsapp of yamada direkto.
Washington Slagbaai Park ta alkansabel riba +599 788-9015 durante oranan di servisio.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
Kralendijk- Masomenos mitar di tur kompania establesé na Boneiru, St. Eustatius i Saba a hasi uso di un forma di sosten finansiero durante e pandemia di Covid-19, segun informashon di Centraal Bureau voor de Statistiek.
Na Boneiru ta trata di 45% di tur kompania, na Saba 55% di tur kompania i na St. Eustatius 47% di tur kompania. Tabata trata aki di sosten sea pa paga salario, òf sosten pa kubri gastunan fiho di e kompania, asina un komunikashon di Rijksdienst voor Ondernemend Nederland (RVO) ta skibi.


text:
Dutch Caribbean Nature Alliance (DCNA) a organisá e segundo “Big Live Nature Quiz for Kids” di kada aña riba djárason, 20 di òktober 2021. E evento akí a trese huntu mas ku 100 ekipo di studiante di Aruba, Boneiru, Kòrsou, Saba, Statia, i Sint Maarten pa partisipá den kompetensia di un kues tokante naturalesa ku e chèns di gana un paseo pa bai snòrkel rònt di nan isla!
DCNA, ku ta un ret di kontakto regional di e áreanan protehá ku a lanta pa asistí Gerensia di Organisashonnan di Área Protehá di e seis islanan, te ku aworakí a organisá tres evento di Big Live Nature Quiz. Ku inisio na 2020 a organisá dos kues pa studiantenan bibando na Karibe Hulandes i un evento pa adulto. Esaki ta un programa ku ta bai kontinuá, pues tene wowo habrí pa e siguiente edishon di Big Live Nature Quiz pa Adulto den primavera di 2022!
“E edishon di Big Live Nature Quiz- Kids tabata hopi eksitoso. Mas ku 100 ekipo di 1-4 studiante a partisipá na e evento, ku ta un forma interaktivo i kreativo pa siña tokante medioambiente natural di nan isla,” ta loke Leslie Hickerson & Dahlia Hassell a trese dilanti, nan ta e personanan ku ta organisá DCNA su Big Live Nature Quiz. “Nos ta spera ku e partisipashon ta sigui krese segun nos ta sigui adaptá e evento akí, i e ta bai bira un pilá di Edukashon di Naturalesa na tur e islanan di Karibe Hulandes”
E kues akí tabata habrí pa tur studiante di Karibe Hulandes den edat di 12-14 aña i a tuma lugá durante orario di skol pa por fasilitá aksesibilidat pa e studiantenan ku na kas lo no por tin akseso na internèt. Originalmente un konsepto diseñá komo un alternativa pa grupo di studiante, manera Junior Rangers, ku no por a biaha pa e otro islanan dor di restrikshonnan ku a bini na vigor dor di Covid 19. Lo sigui ofresé e kues Big Live Nature Quiz pa e islanan di Karibe Hulandes. Tema di e aña akí tabata Animalnan na Karibe Hulandes. E kategorianan tabata inkluí Bida Marino, Bida Terestre, Animalnan Spesial, i e sekshon ‘Hende den Naturalesa’.
A krea e kategorianan akí hasiendo uso di solamente animalnan ku tin na e islanan Aruba, Boneiru, Kòrsou, Saba, Statia, i Sint Maarten. Esaki ta krea e oportunidat pa siña tokante e espesienan ku tin na nan islanan i den e áreanan bisindario. E sekshon spesial ‘Hende den Naturalesa’ a enfoká riba e impakto (tantu negativo komo positivo) ku hende por tin riba medioambiente. Por ehèmpel, un pregunta ku a bini dilanti, a puntra kon largu e uso promedio di un saku di plèstik ta, promé ku benta esaki afó; (e kontesta: 12 minüt)!
Agentenan di Edukashon i di Outreach di e parkenan natural di Karibe Hulandes a yuda organisá e eventonan tokante nan respektivo islanan; STINAPA na Boneiru, CARMABI na Curaçao, Fundacion Parke Nacional Aruba, Saba Conservation Foundation, STENAPA na Statia i Nature Foundation Sint Maarten. E ganadó di e aña akí a bira un grupo di Saba, lo risibí un paseo pa bai snòrkel rònt di nan isla komo e premio grandi.
“Esaki no ta solamente un evento tremendo pa e studiante por tin interakshon di opinion ku otro i reta otro, pero e ta tambe un oportunidat fabuloso pa siña naturalesa. Edukashon di Naturalesa ta inspirá studiantenan pa krea un sentido di orguyo i responsabilidat pa protehá e rekursonan natural di kaminda nan ta biba. Kreando asina defensornan den nan komunidat pa pleita pa konservashon di nos medioambiente i espesienan nativo ku ta duna nos un aspekto spesial for di sobrá di mundu,” Leslie Hickerson & Dahlia Hassell a trese dilanti, nan ta e organisadónan di DCNA su Big Live Nature Quiz.
Pa mas informashon tokante e evento akí i esunnan futuro, tira bista riba DCNA su Página di Facebook òf bai na www.DCNAnature.org.


text: Diahuebs atardi a drenta informe di un auto cu un chauffeur supuestamente burachi coriendo iresponsablemente of burachi bayendo pariba riba e caminda dilanti waf. Mesora a alerta e patruyanan riba bicicleta cual tabata controlando banda di parlamento. Polis a logra pare dilanti parlamento. Ora a bay atende cu e chauffeur femenino di e A-20061 un Mitsubishi Attrage blauw, el a splica polis cu berdad e tabata biniendo di e ruta menciona. Solamente cu na e rotonde el a pusha pa drenta dilanti un otro cu no kier a dune chens. E señora chauffeur ta kere cu di eynan e yamada a drenta. Polis a atende cune net un minuut y no a mira nada particular. E señora no tabata burachi y tampoco a mira algo robes. El a sigui su caminda pa San Nicolas.


text:
KRALENDIJK – Djamars, 4 di mei ta ‘International Firefighters Day’. En konekshon ku e medidanan aktual di COVID-19, no ta posibel pa Kuerpo di Bombero Hulanda Karibense selebrá e dia aki konhuntamente.
Pa tòg duna atenshon na e dia spesial aki, riba djamars, 4 di mei kuminsando pa 1.30 or di mèrdia, BKCN lo kore ku algun di su vehíkulonan ku ‘zwaailicht’ i sirena riba kareteranan di e islanan respektivo. Di e manera aki lo para ketu na e trabounan ku e bomberonan, tantu femenino i maskulino, ta ehersé mundialmente, diariamente, i e riesgonan ku nan ta kore pa aportá na e seguridat general.


text:
ORANJESTAD: Recientemente den un encuentro ameno Ministerio di Deporte hunto cu Minister Endy Croes a reuni cu Presidente, sra. Virginia Dirksz y e directiva nobo di Aruba Athletic Federation, cu a wordo nombra den luna di october di e aña aki. Durante e reunion a trata diferente topico manera e.o. con gobierno por yuda pa drecha e pista di atletismo cu ta kibra y mester di renobacion. Mandatario di Deporte a informa cu e proyecto di renobacion ta hopi avansa cu e arkitecto pa por remodela e stadion y e banda di tribuna cu ta afgekeurd. E tribuna tambe ta den e plan pa drecha, cambia yerba como tambe ta drecha e pista di atletismo. Directiva di AFF a indica cu nan tin problema cu nan ET -room cu ta midi careda. AAF bay sondea posibilidad cu nan federacion internacional pa fondonan pa proyecto.
Minister Endy Croes a informa cu den luna di januari di 2023 e renobacion ta cuminsa y ta calcula cu pa memey di 2023 Aruba por tin un stadion remodela, modernisa cu un pista di atletismo completamente renoba pa caredanan internacional por tuma luga na Aruba. E directiva a keda masha contento cu e reunion pa intercambia idea y pa nan participacion den e proyecto aki.
MINISTER ENDY CROES A REUNI CU DIRECTIVA NOBO DI ARUBA ATHLETIC FEDERATION.
ORANJESTAD: Recientemente den un encuentro ameno Ministerio di Deporte hunto cu Minister Endy Croes a reuni cu Presidente, sra. Virginia Dirksz y e directiva nobo di Aruba Athletic Federation, cu a wordo nombra den luna di october di e aña aki. Durante e reunion a trata diferente topico manera e.o. con gobierno por yuda pa drecha e pista di atletismo cu ta kibra y mester di renobacion. Mandatario di Deporte a informa cu e proyecto di renobacion ta hopi avansa cu e arkitecto pa por remodela e stadion y e banda di tribuna cu ta afgekeurd. E tribuna tambe ta den e plan pa drecha, cambia yerba como tambe ta drecha e pista di atletismo. Directiva di AFF a indica cu nan tin problema cu nan ET -room cu ta midi careda. AAF bay sondea posibilidad cu nan federacion internacional pa fondonan pa proyecto.


text:
Corte
Home Corte
Caso di Extradiccion: Hoben Colombiano deteni na Aruba como sospechoso di asesinato na Australia...
Autoridad di Australia a manda pidi su extradiccion ORANJESTAD – Actualmente un hoben Colombiano cu for di Februari 2020 ta deteni na Auba, ta wardando...
Hues a baha pisa riba grupo cu a comete un serie di asalto arma
Oranjestad: Diabierna den Corte di Husticia di Aruba, Hues a baha pisa riba un grupo cu a comete un serie di asalto arma, tabata...
Homber condena na 5 aña di prison pa abusa di muchanan durante duna huiswerk
Oranjestad: Diabierna mainta sentencia a cay den e caso di un meneer cu tabata yuda muchanan cu nan huiswerk, dus huiswerkbegeleiding. E hues cu na...
Resumen di casonan den Corte di Prome Instancia riba 3 di juli 2020
Corte di Prome Instancia 3 di juli 2020 Horario Sospechoso Acto Castigabel 08.15 J.A.T. Uitspraak 08.15 T-r-M.P. A.A.B. N.L.R.S. S.A.F. M.T.C. Uitspraak 08.15 S.A.F. Uitspraak 08.15 J.A.B. Uitspraak 08.15 R.R.v.d.B. F.A.G. Uitspraak 08.30 E.J.D.P. L.L.G. Pro forma. D.P. y G. ta wordo acusa di ladronicia cu violencia di un cantidad di...
Resumen di casonan den Corte di Prome Instancia riba 2 di juli 2020
Corte di Prome Instancia 2 di juli 2020 Horario Sospechoso Acto Castigabel 08.30 J.N.O.V. V. ta wordo acusa di como ambtenaar tuma regalo/promesa, di estafa y di falsificacion di documento...
Hues a declara homber liber pa paga boet di 1000 florin pa viola “toque...
El a reclama den Corte cu e tabata riba tereno di e cas y no caminda public ORANJESTAD – Ayera mainta e promer Ministerio Publico...
Resumen di casonan den Corte di Prome Instancia riba 12 juli 2019
ORANJESTAD - ARUBA Corte di Prome Instancia 12 juli 2019 Horario Sospechoso Acto Castigabel 14.00 D.D.V.S. Pro forma. S. ta wordo acusa di intento di homicidio riba 13 di april 2019,...
Resumen di casonan den Corte di Prome Instancia riba 21 y 28 februari 2019
Oranjestad - Aruba Corte di Prome Instancia 21 februari 2019 Horario Sospechoso Acto Castigabel 08.30 F.F.L. L. ta wordo acusa di ladronicia di paña den un tienda riba prome di september...
Resumen di casonan den Corte di Prome Instancia riba 14 februari 2019
Oranjestad - Aruba Corte di Prome Instancia 14 februari 2019 Horario Sospechoso Acto Castigabel 08.30 H.E.V.C. V.C. ta wordo acusa di ladronicia di articulonan den un tienda riba 22 di september...
Resumen di casonan den Corte di Prome Instancia riba 8 februari 2019
Oranjestad - Aruba Corte di Prome Instancia 8 februari 2019 Horario Sospechoso Acto Castigabel 08.15 A.R.d.W. Uitspraak 08.30 M.T.T.C. E.D.P.L. Pro forma. T.C. y P.L. ta wordo acusa di a viola ley di droga riba...


text:
ORANJESTAD,Aruba
– E ultimo dia pa paga impuesto di vehiculo di motor 2020 a cambia y awor ta 28 di februari 2020. Manera conoci, e fecha final di acuerdo cu ley ta 31 di januari 2020, pero minister di Finansas, Economia y Cultura a tuma e decision pa extende e periodo un poco mas. Asina e contribuyentenan por haya mas espacio pa por efectua e pago. Aki ta sigui algun otro informacion di importancia. Tarifa di impuesto y gasto di plachi E tarifa di impuesto di vehiculo di motor di aña 2020 y e gastonan di e plachinan a keda mescos cu aña 2019. E gastonan ta Afl.12 pa e plachi grandi y Afl. 8 pa e plachi chikito. Contribuyentenan cu ta paga e prome mita di aña, ta paga Afl.12 pa e plachi grandi y esnan cu ta paga ful aña lo mester paga Afl. 20 pa e plachi grandi y chikito. Pago den un of dos bes pa aña Pa e siguiente categorianan di number mester paga e impuesto den un solo biaha: D, AG, BR, GAR, MFA, MFD, MFV y plachi di nomber. Pa tur otro categoria por scoge pa paga e impuesto den un of dos bes pa aña. Haci pago Por haci pago online via banco of na tur oficina di Departamento di Impuesto, pues tanto na oficina principal na Camacuri of un oficina den districto. Ta bon pa tene na cuenta cu no ta posibel pa paga e impuesto di aña 2020, si no a paga e impuesto di e aña(nan) anterior. Plach’i number E color di e plachinan di number di aña 2020 ta fondo blanco cu cifra/letter cora. Ta planea pa distribui esakinan na maart proximo. Plachi di nomber E plachinan di nomber (“naamplaten”) si ta disponibel caba. Despues di pago, e contribuyente lo ricibi un carta, cual e lo entrega na e compania indica pa laga traha e plachinan. Despues Departamento di Impuesto lo avisa e contribuyente ki dia e por pasa busca su plachinan. Pa busca e plachinan mester trece e comprobante original di seguro valido. Tambe mester trece e comprobante di registro di e vehiculo. Departamento di Impuesto ta recomenda pa haci e pago mas lihe posibel y no warda te na ultimo momento, mirando cu e cantidad di numbernan registra ta grandi. Gerencia di Departamento di Impuesto 14 di januari 2020


text:
Un tempo e competencia den sector laboral tawata basa riba e persona: esun cu tin mas informacion por produci mas. Actualmente un competencia cu sector laboral ta pone hopi atencion riba dje ta e factor di “Life Long Learning”. E competencia di Life Long Learning a bin door cu e desaroyo tecnologico ta bay asina lihe, y pa keda competi den sector laboral companianan mester di empleadonan cu mester por keda upgrade nan conocimiento. E situacion ta hasi cu enseñansa mester educa e alumnonan pa ora nan drenta sector laboral, nan por cumpli cu e competencia di Life Long Learning cu actual y den futuro ta spera di nan.
E enseñansa tradicional cu nos conoce, ta unda cu e docente ta pasa informacion na e alumnonan. Cual cu ta hasi cu e docente ta mas activo y e alumno ta mas pasivo. Competentiegericht onderwijs ta un systema di enseñansa cu e alumno mester ta mas activo door cu e alumno mester busca informacion y aplica e informacion den practica. E systema di enseñansa menciona a wordo crea door di e bida practica cu nos ta biba aden. Tur persona tin capacidad pa busca informacion y aplica e informacion den practica. Por ehempel si un hende kier traha un bolo, e ta bay puntra un persona of busca den un buki con pa jega su meta. E parti di sali bay busca informacion ta e parti cu ta hasi un persona activo. Pa medio di motiva competentiegericht onderwijs den enseñansa actual, lo educa e alumnonan con pa jega na informacion y pa bay aplic’e den practica. E systema di enseñansa menciona ta hasi cu e docente su rol ta bay cambia. Den competentiegericht onderwijs e docente lo evalua e proceso con e alumnonan ta busca informacion y pone den practica. Cual cu ta hasi cu e docentenan tambe lo mester ta prepara pa por traha den e systema di competentiegericht onderwijs.
Pa competentie gerichtonderwijs funciona optimal mester percura cu enseñansa tin e instrumentonan necesario. Pa medio di tecnologia ta masha fasil pa jega na informacionnan riba tur materia. Door di hasi uzo di youtube, google, etc. Unda cu pa medio di un smartphone un persona por busca e informacion cu e ta desea. Pa es motibo mester percura pa digitalisa enseñansa, cu ta brinda e alumnonan e oportunidad pa tin mas aceso na computer y internet na scolnan.
Si no tuma e pasonan necesario pa enseñansa prepara e alumnonan pa e factor di Life Long Learning, e systema di duna les tradicional lo keda na vigor. Cual cu lo bay tin influencia negativo tanto pa es nan cu drenta sector laboral y tambe momento di bay studia den exterior.


text:
WILLEMSTAD – Ministerio Públiko ta sigui ku masterclasses di mediashon den kasonan penal i derecho di rehabilitashon. Esaki ta pa di tres biaha kaba.
Via mediashon pa rehabilitá den kasonan penal e sospechoso i e víktima por papia bou di guia ku otro di e loke a sosodé i loke mester pa drecha of remediá e asuntu.
Mediashon den kasonan penal ta un forma di derecho di rehabilitashon i ta tuma lugá den sala di korte, bou di guia di mediadónan spesialisá. Mediashon di rehabilitashon ta posibel den tur sorto di kaso penal, di menasa òf ladronisia te aksidentenan di tráfiko of violensia serio.
Na aprel 2022 a entrená un grupo selektá pa mediadó den kasonan penal. E mediadónan aki por bai supervisá mediashonnan den derecho penal na Kòrsou.
Na mes momentu e siman ku a pasa un grupo di 12 persona a finalisá e spesialidat pa mediadó di rehabilitashon.
Mediashon di rehabilitashon ta sosodé semper riba un base boluntario, pues solamente si ámbos partido ke.
Mediashon den kasonan penal i mediashon di rehabilitashon ta bini banda di e posibilidat pa kuminsá ku ‘Restorative Justice/Practise’, lokual ta eksistí kaba riba e isla lòs di derecho penal.
Asina tin den kada fase, tantu promé, durante komo despues di un kaso penal, e posibilidat pa esnan enbolbí den delitonan drenta den kontakto ku otro, papia i pensa huntu kiko nan nesesidat ta pa den futuro i kon por remediá esaki.
E Masterclasses i e kurso ta na enkargo di Rebecca Leeuwenberg i Kim Roelofs di Amsterdam. Nan ta traha akinan huntu ku dosentenan di Kòrsou. Den koperashon ku Ministerio Públiko i Korte di Kòrsou a realisá e proyekto aki. Nan a haña sosten finansiero di sektor turístiko.


text:
WILLEMSTAD- 15 di sèptèmber 2017 – E filosofia, ‘Servisio na promé lugá’ ta kore manera un liña kòrá den organisashonnan ku tin aserkamentu diario ku turista. Pa e motibu aki ta importante pa sigui traha pa alkansá ekselensia di manera ku Kòrsou por ofresé un nivel haltu di servisio. CTB den koperashon ku CHATA a ofresé hotèlnan miembro di CHATA un oportunidat úniko di sigui un programa di entrenamentu ku enfoke riba servisio na kliente. E entrenamentu diseñá dor di Teamwork Curaçao spesialmente pa nos merkado, ta keda ofresé grátis dor di CTB na empleadonan ku tin kontakto direkto ku e turista, aki por pensa riba personal di front desk, reservation office i otro departamentunan.
E idea primario ta pa den forma inmediato oumentá e nivel di servisio i eksperensia di nos huéspetnan i sigui fortifiká nos produkto turístiko. E programa ta dividí den 5 parti: Eksperensia di e Kliente, Komunikashon ku e Kliente, Sorpresá bo Kliente, E Kliente Difísil i finalmente E Kliente Diferente. E programa di entrenamentu ta sigui te ku dia 6 di òktober próksimo ita keda duná den forma teorétiko i práktiko. E seshonnan práktiko ta keda duná na e hotèlnan partisipante ku ta: Livingstone Jan Thiel Resort, Rancho El Sobrino, Papagayo Beach Hotel, Lions Dive & Beach Resort, Papagayo Beach Resort, Bon Bini Seaside Resort, Sunscape Curaçao Resort, Spa & Casino, Avila Beach Hotel, Baoase Luxury Resort i Santa Barbara Beach & Golf Resort.
CTB ta deseá tur partisipante hopi éksito. Huntu nos lo hiba nos produkto turístiko na un próksimo nivel!


text:
Presidente di sindicato SADA, sr. Edward Maduro a bisa cu nan a manda carta despues di dos siman cu a tene reunion cu prome minister, despues di a luna nan sin a sinta cu gobierno pa warda e proceso entre Aruba cu Hulanda.
“Ora cu nos a wak e agenda pa atende cu e uitvoering landspakket, nos kier wordo involucra”, e ta bisa. E ta menciona cu for di aña pasa april 2020, unda cu gobiernbo a ‘hisa benta impone riba ambtenaar’ sin cu tabatin un participacion real pa representa e ambtenaar.
E tabata pa escohe sin cu ta di acuerdo cu e sistema ey. Den situacion dificil, den nan caso nan no por a haci mucho ‘solamente guli manda abou’.
“Nos manera sindicato no por haci nada nos so, e miembronan ta stap pa atende cu gobierno ora cu situacion bira dificil y si no ti. back up directiva bo ta keda para bo so”, e ta bisa.
Maduro ta bisa cu mester respeta CAO di ambtenaar pa yega na un linea, esey no a psa cu miembronan cu tin varios punto gubernamental, nan lo prefera un participacion for di comienso cu lo forma parti di aparato publico.
E ta comparti cu no ta di awo cu rumor a cuminsa cu lo mester manda 1500 ambtenaar cas. Cada sindicato ta representa su miembro y nan interes. Nan kier involcra mirando cu ja caba tin rebaho den salario y kier participacion pa tin un idea.
Nan ta compronde cu tin pandemia y situacion dificil den sector priva. E ta bisa cu esey ta pa e dunado di trabou y trahado pa dialoga y bin na un solucion.
Di parti sindicato, nan ta spera cu nan haya oido y cosnan por cana miho. Pa nan por yega na un acuerdo y por bin cambio. Nan ta consciente cu tin afspraak haci caba cu Hulanda pero kier keda involcura pa gobierno su intencion ta.
Pa finalisa, Maduro ta bisa cu ta keda pa sindicato uni forsa, si den caso nan no por haci nada, ta keda na cada miembro pa asina dicidi y acerca sindicato. Sindicato SADA ta bay dilanti pa locual ta deseo y direccion di nan miembronan.


text:
Vice-presidente y abogado di sindicato FTA, Hose Figaroa ta comparti riba e situacion y efecto cu Aruba a sinti ora e pandemia a cuminsa. Con esaki a dal duro pa nos economia y mundo laboral.
E ta papia riba con varios persona a papia con compania a trata cu e situacion durante e pandemia. Mayoria di compania cu no a reduci personal, algun a duna pakete na nan personal. Un cantidad di hende cu a bay na departamento di labor.
Den un aña, un gran cantidad di persona a perde trabou, mas e grupo di trahado cu ta cay abou di un contratista ‘a wordo manda cas di un dia pa otro’. Esaki ta e grupo cu ta wordo manda via uitzendbureau of compania grandi cu tin contract cu pa esnan cu ta encarga pa e construccion manera di hotel.
Sinembargo e situacionnan aki ta algo cu internacionalmente a sufri tur e consecuencianan. Sr. Figaroa ta bisa cu mester regula esaki y pa trahado busca manera pa afilia na un sindicato pa asina por regula nan situacion riba esaki.
Por ehempel, e sindicato ta eynan pa motibo cu nan ta proteha e trahado, e leynan y derecho di nan. Nan ta duna e proteccion, pa motibo aki, cantidad di hende cu a perde trabou ta relativamente chikito.
E ta bisa cu cantidad cu a perde na minimo cu nan entrego di beneficio y salario. Ta wak optimismo e situacion cu ta mehorando. E ocupacion ta subiendo bek y por mira crecemento den cifra den e turismo, ‘no manera 2019 pero compara cu 2020 tin un adelanto significante’.
Cu e proteccion di CAO, e grupo a sa di mantene nan trabou y proteccion di ley. Sinembargo e ta bisa cu mayoria di trahado no conoce nan derecho, anto pa motibo aki un sindicato si nan y ta mantene e derecho aki.